Sunway dan NEC Malaysia Menyokong Ekonomi Digital Menerusi Pusat Kecemerlangan Inovasi

KUALA LUMPUR, 27 Mei 2021 – Tahun 2021 membuktikan tahun kemajuan untuk Sunway City Iskandar Puteri dan NEC Corporation of Malaysia Sdn. Bhd. (NEC Malaysia), yakni NEC Malaysia menyokong ekonomi digital negara dengan menubuhkan Pusat Kecemerlangan Inovasi (CoE) pertamanya di Malaysia di Menara Sunway Big Box Office, Johor.

Dengan pengembangan empayarnya dari Singapura ke Wilayah Selatan Malaysia, CoE NEC Malaysia beroperasi sementara di Sunway Citrine Hub di Sunway City Iskandar Puteri sambil menunggu persiapan penuh Menara Sunway Big Box Office bagi memindahkan perkhidmatan pengurusan serta operasi pusat perhubungan untuk pelanggan mereka di Asia Tenggara mulai Januari 2023.

Menurut Gerard Soosay, Ketua Pegawai Eksekutif Sunway City Iskandar Puteri, perjanjian penyewaan antara pemaju dengan NEC Malaysia dapat memberikan kebaikan kepada rakyat Malaysia dengan mewujudkan peluang pekerjaan, khususnya dalam kawasan perbandaran bersepadu itu, seterusnya menyumbang terhadap pertumbuhan ekonomi pada masa yang sama.

“Pihak Sunway berbesar hati kerana NEC Malaysia memilih Menara Sunway Big Box Office sebagai lokasi pilihan untuk menubuhkan pusat perhubungan serantau pertama di Malaysia. Dengan peluasan operasi NEC Malaysia ke Johor, kami yakin mereka dapat mencakupi pelanggan di rantau Asia Tenggara dengan memberikan perkhidmatan yang lebih cekap kepada pelanggan,” kata Gerard dengan yakin.

Tambahan lagi, Chong Kai Wooi, Pengarah Urusan NEC Malaysia itu sendiri berkata, Sunway City Iskandar Puteri merupakan bandar yang berkembang pesat, maka menjadi lokasi ideal untuk mereka menjalankan pembangunan bandar pintar dan mencapai pembangunan lestari di Malaysia dan rantau ASEAN. Pelaksanaan projek ini diharapkan dapat mengembangkan teknologi perkhidmatan teras digital inovatif dan perkhidmatan yang memberikan nilai sosial yang lebih besar pada masa depan.

“CoE baharu di Menara Sunway Big Box Office, lebih menumpukan kepada perkhidmatan pengurusan dan penyelesaian bandar pintar, selain membantu membangun, serta melengkapkan bakat tempatan dengan kemahiran yang diperlukan untuk berjaya dalam kebiasaan baharu. Kami ingin membantu rakyat Malaysia dalam menjadikan negara digital yang inklusif menerusi CoE dan penyelesaian terkemuka di dunia,” kata Chong Kai Wooi ketika sidang media berlangsung.

Terletak di taman peruncitan format besar pertama Sunway, NEC Malaysia menggunakan keseluruhan tingkat dua daripada 12 tingkat menara pejabat, dengan keluasan lantai kasar sekitar 20 474 kaki persegi dan keluasan lantai bersih sekitar 17 050 kaki persegi. Pembangunan Menara Sunway Big Box Office dijangkakan siap sepenuhnya menjelang suku kedua tahun hadapan dan membolehkan NEC Malaysia beroperasi pada awal Januari 2023.

“Kami yakin Menara Sunway Big Box Office dapat meningkatkan reputasinya oleh sebab tawarannya yang berkualiti, NEC Malaysia memilih untuk bertempat di Sunway City Iskandar Puteri juga membuktikan bahawa perbandaran kami bukan hanya untuk didiami, malah merupakan bandar yang menawarkan potensi untuk berkembang dengan kukuh menerusi langkah penempatan operasi organisasi tempatan dan antarabangsa,” kata Gerard.

Sebagai bandar pintar kedua lestari di Johor, Sunway City Iskandar Puteri bukan sahaja dapat membantu NEC Malaysia dalam meningkatkan imej korporatnya, malahan dapat menyatupadukan kelestarian dalam sesebuah syarikat. Selain itu, dengan kewujudan akses yang pantas bagi infrastruktur awam untuk memastikan kelancaran transit, perbandaran ini terletak lima kilometer dari Pautan Kedua Malaysia-Singapura melalui Coastal Highway Southern Link (CHSL), yang turut menyediakan perkhidmatan bas dari Johor ke Singapura, SoCar dan perkhidmatan bas ulang-alik Iskandar Puteri. Hal ini memudahkan perjalanan bagi pengguna yang kerap pergi ke Sunway City Iskandar Puteri.

Pembandaran infrastrukturnya bukan sahaja dirancang dengan strategik malah pemaju juga menawarkan pelbagai kemudahan, termasuklah XPark Sunway City Iskandar Puteri (satu daripada taman tema ekstrem dan pengembaraan terbesar di Malaysia), sebuah pusat pendidikan untuk orang dewasa yang bekerja dan anak-anaknya, kedai runcit dan banyak lagi, sambil memastikan keselamatan komuniti melalui perkhidmatan keselamatan yang disediakan sepanjang masa.

“Kami yakin inisiatif mengimbangi antara kerja dan kehidupan, hal ini dapat mewujudkan keharmonian dan menjalinkan hubungan antara satu sama lain dalam syarikat. Penyewa akan mempunyai banyak pilihan, seperti wujudnya banyak gerai makanan dan minuman, aktiviti riadah dan sukan untuk kerja berkumpulan. Sunway Hotel Big Box yang akan dibuka tidak lama lagi juga dilakukan untuk menampung rakan kongsi perniagaan dan banyak lagi.

“Pada tahun 2018, kami telah memeterai perjanjian persefahaman (MoU) dengan NEC Asia Pacific Ltd. bagi meningkatkan keselamatan pembandaran, termasuklah menggunakan analisis video dan biometrik. Kini, kami berbangga melihat pasukan kami berkembang di Sunway City Iskandar Puteri. Terdapat banyak lagi inisiatif yang kami perlu lakukan sebagai rakan kongsi dan kami berharap dapat mencipta inovasi baharu demi membangunkan masyarakat dan negara yang maju,” kata Gerard.


Ekonomi Digital Katalis Pembangunan Negara

Untuk mendapatkan maklumat terkini, ikuti kami melalui Telegram

Era globalisasi ternyata mempengaruhi pembangunan sesebuah negara. Negara maju pada hari ini berlumba-lumba menerokai dunia sains dan teknologi. Ternyata, sains dan teknologi memberikan impak yang besar kepada manusia dengan memudahkan komunikasi dari satu tempat ke satu tempat yang jauh, meningkatkan produktiviti kerja dan hasil, mengurangkan pencemaran alam dan menyumbang kepada kreativiti pendidikan yang lebih berkesan.

Pembangunan Koridor Raya Multimedia (MSC), Perbadanan Ekonomi Digital Malaysia (MDEC), Sandbox Inovasi Dan Teknologi Nasional (NTIS) dan Majlis Ekonomi Digital merupakan antara inisiatif dalam usaha negara menerokai dunia sains dan teknologi, khususnya ekonomi digital. Apatah lagi dunia perlu siap siaga dengan kemunculan Revolusi Perindustrian 4.0 agar tidak ketinggalan seperti negara maju yang lain.

Memupuk minat sejak dari bangku sekolah lagi melalui Pendidikan STEM (Sains, Teknologi, Kejuruteraan dan Matematik) merupakan suatu langkah yang bijak sesuai. Bukan sahaja dapat melahirkan pelajar yang kritis dan berdaya saing, malah mampu menarik minat dalam dunia pembelajaran. Sudah tentu dengan adanya sistem video dan audio yang kreatif dan inovatif pastinya suasana kelas akan menjadi lebih menarik.

Di sesetengah negara maju pula mula mengaplikasikan teknologi digital yang lebih hebat di perpustakaan negara mereka. Misalnya, penggunaan hologram dan realiti berperantara (augmented reality) dipraktikkan. Manfaat e-buku dapat mengurangkan penggunaan kertas, manakala pengunaan Internet benda (IoT), teknologi blok rantai (blockchain) dan data raya (big data) memudahkan sistem kerja dan pengurusan.

Hari ini masyarakat bukan sahaja berdepan dengan Revolusi Perindustrian 4.0, tetapi juga dengan pandemik COVID-19 lebih dari satu tahun. Dari satu sudut pandemik ini telah menukar cara hidup manusia yang bergantung kepada penggunaan sistem komunikasi. Pandemik dilihat telah meningkatkan pembelian barangan dalam talian perkhidmatan yang disebut sebagai e-dagang. Syarikat seperti Lazada, Shopee, Grab dan Food Panda semakin mendapat tempat di hati pengguna. Ketua Perangkawan Negara, Datuk Seri Dr Mohd Uzir Mahidin menjelaskan wujudnya peningkatan penggunaan aplikasi e-dagang ini daripada 35.2 peratus kepada 45 peratus pada tahun 2020 berbanding dengan tahun sebelumya.

Dahulu apabila disebut pertanian sudah tentu kita akan terbayangkan suasana petani yang keletihan dan juga peralatan pertanian yang tradisional. Pada hakikatnya, dengan kemajuan sains dan teknologi sedia ada mampu mengubah cara kerja dengan menjadikannya lebih mudah, hasil yang meningkat dan lebih bermutu. Dengan peningkatan populasi manusia saban tahun dan juga cuaca alam yang kadang kala tidak menentu sudah tentu sekuriti makanan merupakan suatu perkara yang selalu diambil perhatian.

Pihak MARDI, misalnya sudah menggunakan kaedah Pertanian Tepat dalam menghasilkan padi yang berkualiti. Pertanian yang komprehensif boleh dilaksanakan dengan adanya IoT dan kecerdasan buatan (AI). Melaluinya pengusaha pertanian dan ladang boleh mengukur ketepatan jumlah cahaya dan suhu, menjimatkan baja, penggunaan racun yang terkawal, hasil tanaman makin berkualiti dan pasaran jualan dapat diperluaskan. Petani misalnya dapat mengendalikan tanaman mereka dari rumah saja tanpa perlu ke kebun atau ladang lagi. Ini dapat direalisasikan dengan ada telefon pintar, dron, robotik dan mesin.

Industri kreatif juga sebahagian daripada ekonomi digital. Antara contoh hasil daripada industri kreatif, termasuklah reka bentuk yang kreatif dan inovasi, hiasan dalaman, pengiklanan, senibina, muzik, permainan elektronik dan fotografi. Ekonomi kreatif lebih dekat dengan generasi Y, yang pastinya ekonomi ini akan berevolusi dari masa ke semasa. Kreativiti dan inovasi dalam sesuatu penghasilan kerja menjadikan produk itu lebih menarik dan mempunyai “x-factor”, tarikan tersendiri. Tidak hairan ada pengguna yang sanggup berbelanja lebih mahal, asalkan hasilnya itu memuaskan dan menepati cita rasa pengguna.

Merumuskan hal ini, sekiranya negara bersungguh dalam mengaplikasikan teknologi mudah alih 5G di seluruh negara pastinya dunia digital dapat bergerak dengan lebih lancar dan efisien. Teknologi mudah alih 5G dikatakan mampu mencapai kelajuan hampir 1000 megabit sesaat berbanding hanya 100 megabit sesaat bagi 4G. Dunia tanpa sempadan ini hakikatnya menjadikan kehidupan kita lebih pantas dan mudah.


Pertumbuhan Perniagaan Penjagaan Kesihatan ketika Pandemik

Seluruh dunia terpaksa menyesuaikan diri dengan mengatur kembali kehidupan harian masing-masing sejak pandemik COVID-19 berlaku. Peraturan baharu diperkenalkan, undang-undang diselaraskan dan gaya hidup individu kian perubahan. Setiap orang terpaksa menyesuaikan diri dengan kebiasaan baharu dengan memperbaharui gaya hidup, pengurusan perniagaan untuk kekal bertahan pada ketika kemelut ini.

MEDI LIFESTYLE yang sebelum ini dikenali sebagai IEV Holdings Limited, yakni sebuah syarikat rangkaian penyediaan dan penyelesaian kejuruteraan bersepadu untuk menyokong industri minyak dan gas (perniagaan kejuruteraan), terutamanya di Wilayah Asia Pasifik. Pada bulan Oktober 2019, syarikat ini melakukan diversifikasi terhadap sektor kesihatan, penjagaan selepas bersalin dan penjagaan kesejahteraan (perniagaan penjagaan kesihatan).

Pada 25 November 2020, syarikat ini berjaya melepaskan diri sepenuhnya daripada Perniagaan Kejuruteraan dan pada 26 November 2020 bertukar nama kepada Medi Lifestyle Limited untuk mencerminkan fokus utama pada perniagaan penjagaan kesihatan. Syarikat ini bertekad untuk mengenal pasti dan menyusun strategi dan peluang bagi pertumbuhan dalam sektor estetika, kesejahteraan dan kesihatan untuk menjadi satu daripada penyedia perkhidmatan penjagaan kesihatan terbaik di Asia.

“Pandemik COVID-19 sebenarnya musuh utama yang mempengaruhi ekonomi global yang menyebabkan banyak gangguan dalam menjalankan aktiviti perniagaan. Tambahan pula, pelaksanaan sekatan pergerakan, perintah berkurung dan penjarakan sosial yang dilaksanakan oleh kerajaan untuk mengawal lalu menghentikan penyebaran virus.

Medi Lifestyle di Malaysia dan Singapura turut terjejas dengan sekatan pergerakan yang berterusan disebabkan oleh peningkatan kes COVID-19. Walaupun keadaan tidak menentu, kami merasakan bahawa masih wujudnya peluang yang boleh kami terokai. Oleh yang demikian, kami terus berusaha malah sudah mencapai hasil yang membanggakan dan sebagai sebuah syarikat, kami dalam perjalanan untuk menjadi sebuah syarikat kesihatan dan kesejahteraan yang serba lengkap di rantau ini,“ jelas Dato’ Low Koon Poh, Pengerusi Eksekutif dan Ketua Pegawai Eksekutif.

Melangkah masuk ke tahun 2021/22, Medi Lifestyle sedang merancangkan sesuatu yang menarik sebagai syarikat penjagaan kesihatan premium, yakni pusat perkhidmatan selepas bersalin yang pertama dilancarkan di Singapura pada suku terakhir tahun 2021. Pusat ini boleh dimanfaatkan oleh ibu bapa yang berhijrah dari Malaysia ke Singapura dan kini tidak dapat kembali ke negara asal mereka untuk berpantang.

Permintaan untuk perkhidmatan selepas bersalin semakin meningkat susulan ibu bapa semakin mementingkan penjagaan kaedah moden yang disediakan oleh pusat penjagaan ibu dan bayi berbanding dengan penjagaan tradisional. Perubahan ini disebabkan oleh batasan yang wujud akibat COVID-19.

Pandemik yang melanda membolehkan Medi Lifestyle untuk memperoleh premis yang ditutup lalu mengubahnya menjadi pusat perkhidmatan selepas bersalin sehenti untuk menyediakan rawatan lengkap serba profesional untuk ibu dan bayi di Malaysia.

Nadora, pusat perkhidmatan penjagaan selepas bersalin yang telah dilancarkan di Malaysia pada tahun 2020, menyatukan amalan berpantang tradisional dan penjagaan kontemporari dengan menggabungkan kepakaran pengamal kesihatan dan kesejahteraan untuk mewujudkan program kesihatan yang lengkap bagi para ibu.

Di Malaysia, pusat kedua yang tersedia tidak lama lagi dengan 50 bilik yang dilengkapi dengan ruang asuhan, bilik inkubasi, perkhidmatan kiropraktik dan fisioterapi. Pusat ini disasarkan untuk beroperasi pada suku kedua 2021. Di Singapura pula, kerja-kerja pengubahsuaian untuk pusat penjagaan selepas bersalin yang pertama dijadualkan siap pada suku terakhir 2021.

Medi Lifestyle juga telah bergabung bersama anak syarikat milik Back to Life Sdn. Bhd. untuk menawarkan perkhidmatan yang berkaitan dengan perubatan alternatif termasuk perkhidmatan perubatan tradisional Cina, kiropraktik dan fisioterapi.

Perkhidmatan ini terdapat di pusat penjagaan selepas bersalin dan juga pusat individu. Pada masa ini, Medi Lifestyle mempunyai dua pusat penjagaan selepas bersalin di Malaysia dan satu (akan dilancarkan) di Singapura, serta satu pusat kiropraktik dan fisiologi di Malaysia.


MARA 55 Tahun Terus Mampan dalam Ketidaktentuan Global

Untuk mendapatkan maklumat terkini, ikuti kami melalui Telegram

Menyingkap tirai kemiskinan di Malaysia, ketidakseimbangan tahap kehidupan rakyat antara golongan kaya dengan miskin semakin ketara apabila “orang kaya hidup semakin kaya, orang miskin hidup semakin miskin” menjadi realiti di sebalik kepesatan pembangunan negara. Kadar isi rumah yang tergolong dalam kategori miskin berdasarkan Pendapatan Garis Kemiskinan (PGK) tahun 2019 pula turut dilaporkan meningkat sebanyak 5.6 peratus, yakni 405 441 orang berbanding dengan hanya 16 653 orang pada tahun 2015.

Majoriti penduduk di Malaysia ialah orang Melayu dan Bumiputera yang merangkumi 70 peratus. Hal ini sekali gus menjadi penggerak utama dalam agenda Wawasan Kemakmuran Bersama 2021–2030 untuk memastikan kelangsungan hidup rakyatnya terus terjamin. Menyedari akan kepentingan ini, terdapat pelbagai keberkesanan program melalui bantuan kebajikan, kewangan, kemahiran dan sistem sokongan yang menyeluruh yang melibatkan sinergi antara agensi kerajaan, swasta, baitulmal, pertubuhan bukan kerajaan (NGO) dan institusi masyarakat dilaksanakan bagi menangani kadar pengangguran negara.

Bertepatan dengan usaha memperkasakan agenda Bumiputera, Majlis Amanah Rakyat (MARA) atau sebelumnya dikenali sebagai Lembaga Kemajuan Kampung dan Perusahaan (RIDA) merupakan sebuah agensi yang komited terhadap pembangunan modal insan Bumiputera dari aspek keusahawanan, pendidikan, pelaburan sehinggalah khidmat pengurusan. Tujuan penubuhan MARA hasil daripada cetusan idea Kongres Ekonomi Bumiputera Pertama pada 1 Mac 1966, adalah untuk meningkatkan penyertaan kaum Bumiputera dalam kegiatan perdagangan dan perindustrian, serta meningkatkan taraf sosioekonomi Bumiputera ke arah pembentukan negara yang kompetitif.

Sempena menyambut ulang tahun ke-55 tahun MARA ditubuhkan, sidang editor Dewan Ekonomi berkesempatan untuk mewawancara Datuk Seri Sr. Haji Md. Alwi Che Ahmad, Pengerusi Sektor Keusahawanan Majlis Amanah Rakyat (MARA) yang merupakan figura yang sangat berpengalaman dan berjiwa masyarakat dalam menjaga kebajikan dan sosioekonomi rakyat, khususnya golongan Bumiputera.

YB Datuk Seri Sr. Haji Md. Alwi Che Ahmad
Pengerusi Sektor Keusahawanan MARA
15 Jun 1956
64 tahun Ketereh
Kota Bharu, Kelantan

April 2008 hingga sekarang: Dewan Undangan Negeri Kok Lanas, Kelantan.
April 2008–April 2009: Setiausaha Politik Perdana Menteri.
Mac 2004–Mac 2008: Ahli Parlimen Ketereh, Kelantan.
2004–2008: Ketua Penerangan Barisan Nasional Back Bencher Club (BNBBC).
Sejak 2001: Ketua Penerangan UMNO Negeri Kelantan.
Sejak 2009: Setiausaha Barisan Nasional Kelantan.
Sejak 1999: Timbalan Ketua Bahagian UMNO Ketereh.

2004–2008: Pengerusi (Pengarah Bukan Eksekutif), Silver Ridge Berhad, MESDAQ.
2006–2015: Pengarah Permodalan RISDA Berhad.
Sejak 2003: Ahli Pengarah FELCRA Agro Sdn. Bhd.
Sejak 2005: Ahli Pengarah Pelita-TH Plantation (Anak syarikat Tabung Haji).
Sejak 2005: Pengarah AA Geomatik Sdn. Bhd.
Sejak 2014: Pengarah Lembaga Kemajuan Pertanian Kemubu (KADA).
Mei 2020 hingga sekarang: Ahli Majlis MARA.

Dengan tema sambutan pada kali ini “Menjunjung Amanah Mendepani Masa Hadapan”, MARA lebih menyentuh hal berkaitan dengan kestabilan negara dan kelangsungan rakyat tatkala seluruh dunia sedang bergelut dengan cabaran dalam pasaran domestik dan global. Bagi mengetahui lebih lanjut tentang usaha MARA dalam memartabatkan Bumiputera dan memberikan manfaat kepada anak bangsa, ikuti wawancara yang selanjutnya.

Apabila disebut MARA, perkara pertama yang dikaitkan ialah hal ehwal ekonomi dan sejak MARA ditubuhkan lagi, fokus utama ialah keusahawanan. Hal ini demikian kerana kelangsungan sesuatu bangsa adalah melalui keusahawanan. Hala tuju MARA sangat jelas, bermatlamat memperkasakan penguasaan ekonomi dan peningkatan pemilikan ekuiti, terutamanya melalui aktiviti keusahawanan.

Sejak 55 tahun lalu, MARA berjaya membuktikan kejayaannya dalam melahirkan banyak usahawan yang berdaya saing. Sektor keusahawanan MARA mempunyai ekosistem yang lengkap, yakni merangkumi pembangunan usahawan seperti latihan keusahawanan, khidmat rundingan tentang teknik perniagaan dan pembangunan perniagaan, serta kemudahan sokongan seperti bantuan pembiayaan perniagaan dan penyewaan lot ruang niaga.

Oleh itu, MARA menyediakan pelbagai program latihan untuk melahirkan usahawan baharu, meningkatkan kemahiran usahawan sedia ada dan memperkasa usahawan yang berpotensi untuk melebarkan perniagaan pada peringkat antarabangsa. Latihan ini memberikan manfaat dan sebagai satu daripada kesiapsiagaan diri usahawan untuk lebih berdaya tahan dan menonjol dalam pasaran kini, khususnya dunia pendigitalan.

MARA ada menyediakan skim pembiayaan dengan had maksimum hingga RM1 juta berdasarkan kategori perniagaan. Bantuan pembiayaan ini mampu menyuntik modal bagi pengembangan perniagaan. Peruntukan pembiayaan yang disediakan oleh MARA ini merupakan satu peluang yang wajar direbut oleh usahawan muda, terutamanya mereka yang duduk di luar bandar.

Bagi melengkapkan ekosistem ini, MARA turut menyediakan kemudahan penyewaan lot komersial yang merangkumi 7249 lot ruang niaga yang terdiri daripada bazar, arked, lot komersial dan kawasan industri MARA. Penyewaan lot komersial pada kadar yang rendah ini memberikan manfaat kepada usahawan Bumiputera dalam pelbagai bidang perniagaan bagi membolehkan mereka menjana pendapatan dan menyediakan lebih banyak peluang pekerjaan kepada penduduk tempatan. Dalam pembangunan usahawan, MARA memfokuskan kepada lima industri utama, iaitu industri makanan dan minuman (F&B), automotif, pembinaan, gaya hidup dan perkhidmatan.

“Pada dasarnya, MARA berfungsi sebagai satu agensi kejuruteraan ekonomi yang sentiasa menjaga dan menjamin hak keistimewaan orang Melayu dan Bumiputera, tanpa menyekat atau menutup peluang kepada kaum lain.“

Berlandaskan tanggungjawab menyediakan kemudahan kepada kumpulan sasar, MARA mengambil langkah proaktif melalui pembinaan program keusahawanan, pendidikan dan disokong dengan aktiviti pelaburan. Usaha ini dipacu oleh sektor khidmat pengurusan yang menggerakkan operasi MARA di dalam dan luar negara. Pelaksanaan program keusahawanan bukan hanya berfungsi di Ibu Pejabat, tetapi disokong oleh 122 buah Pejabat MARA Daerah untuk membantu membangunkan usahawan sehingga berjaya.

Bermula dari tahun 1966 hingga kini, MARA telah menyediakan pelbagai kemudahan pembiayaan perniagaan, yakni kira-kira 256 777 usahawan dan sebanyak 836 347 usahawan berjaya dilengkapi dengan ilmu pengetahuan dan kemahiran melalui Program Latihan Keusahawanan MARA. Yang menariknya, kebanyakan usahawan ini bukan sahaja perniagaannya berkembang dalam pasaran domestik dengan pelbagai jenis perniagaan, bahkan berjaya menembusi pasaran global.

Saya sangat berbangga dengan usaha yang dilakukan apabila sebanyak 15 perusahaan kecil dan sederhana (PKS) di bawah MARA menerima anugerah dalam pelbagai kategori pada Majlis Lang International Corporate Titan Award (LICTA) 2020. Hal ini jelas membuktikan bahawa keberkesanan program keusahawanan ini mampu melonjakkan prestasi perniagaan usahawan di Malaysia.

Pada permulaan pengoperasian dilaksanakan, MARA lebih tertumpu memberikan pendidikan kepada rakyat melalui pembinaan sekolah dan institusi. Seterusnya, memperkasa sasarannya dengan menyediakan latihan seperti kemahiran teknikal dan vokasional (TVET) dan keusahawanan, di
samping memberikan kemudahan pinjaman. Hai ini demikian menunjukkan sistem pentadbiran MARA bersifat inklusif.

Seiring dengan hasrat kerajaan dalam meningkatkan pertumbuhan sektor keusahawanan, pelaksanaan latihan keusahawanan ini diselaraskan mengikut keperluan dan perkembangan semasa pada peringkat global. Latihan ini memfokuskan kepada beberapa bidang tumpuan, yakni latihan dan pembangunan kapasiti, pembiayaan perniagaan, geran penyelidikan, penyediaan infrastruktur atau premis perniagaan, teknologi dan akses kepada pasaran.

Program khas keusahawanan dirangka bagi meluaskan lagi rantaian perniagaan usahawan, di samping merapatkan jurang antara usahawan yang bertaraf global dengan usahawan kecil. Program khas ini turut mendapat kerjasama daripada pemain industri dan rakan sinergi untuk memantapkan lagi pembangunan dalam industri fokus yang disasarkan. Sasaran program ini adalah untuk mengoptimumkan prestasi dan mewujudkan peluang usahawan untuk berkembang luas dalam perniagaan menerusi peluasan pasaran, inovasi dan peningkatan produktiviti.

MARA merupakan sebuah agensi di bawah Kementerian Pembangunan Luar Bandar (KPLB) yang memainkan peranan penting dalam membangunkan sosioekonomi masyarakat, khususnya rakyat di luar bandar selama lebih daripada lima dekad. Baru-baru ini, MARA melancarkan Pelan Strategik MARA (PSM) 2021–2025 yang merangkumi dimensi baharu daripada teras, strategi hinggalah output program dengan mengambil kira cabaran ekonomi dan senario politik semasa negara. Pelan ini merupakan satu daripada strategi untuk mengukuhkan budaya kerja berprestasi tinggi agar MARA terus unggul memartabatkan golongan Bumiputera. Langkah yang lebih holistik dan mampan untuk memperkasa ekonomi Bumiputera pada masa hadapan perlu dilaksanakan, terutamanya impak gangguan ekonomi susulan daripada krisis pandemik COVID-19.

Digitalisasi tidak lagi menjadi trend atau pilihan, tetapi keperluan untuk memastikan perniagaan terus bertahan dan kekal berdaya saing.

Warga kerja MARA diseru untuk mengutamakan integriti dan mengamalkan ketelusan dalam apa jua tindakan yang dilakukan. Bantu mengurangkan bebanan kerajaan dengan berbelanja secara berhemah dan fokus kepada program yang berimpak tinggi sahaja.

Selain itu, mewujudkan fenomena digital untuk memudahkan sistem penyampaian dan tadbir urus MARA. Pemerkasaan warga kerja yang cekap dan mempunyai keupayaan minda digital yang fleksibel dengan teknologi dan media sosial kini.

Bagi menangani situasi semasa ini ketika Perintah Kawalan Pergerakan (PKP), MARA mengambil keputusan untuk menyediakan latihan keusahawanan secara dalam talian, seperti FB Live Biz Talk, Webinar dan Biz Network. Pada peringkat awal, kami tidak yakin akan sambutan program secara maya ini, namun sambutan ini berjaya disambut dan pelibatan peserta sangat menggalakkan, iaitu hampir 600 000 orang peserta. Malahan, program Biz Network berjaya mencapai objektif apabila rata-rata
usahawan yang menyertai program ini mencapai peningkatan jualan sebanyak 20 peratus. Ekoran ini, ramai usahawan mula menyedari bahawa penjualan secara dalam talian lebih menguntungkan berbanding dengan jualan secara konvensional walaupun berhadapan dengan krisis ekonomi.

Yang kedua, melalui Pakej Rangsangan Ekonomi, Kerajaan memperuntuk sebanyak RM50 juta untuk melaksanakan Program Peningkatan Imej Premis Perniagaan MARA dengan melibatkan 1217 premis. Program ini jelas memberikan manfaat kepada 1217 kontraktor daripada kelas G1, G2 dan G3. Yang ketiga, MARA turut menerima peruntukan sebanyak RM300 juta melalui Skim PENJANA yang bertujuan untuk membantu usahawan Bumiputera dan pengusaha kolej latihan Bumiputera yang terjejas akibat daripada penularan COVID-19. Selain itu, MARA juga menawarkan Skim Pembiayaan Khas kepada 1601 orang usahawan yang melibatkan implikasi kewangan sebanyak RM13.26 juta. MARA meluluskan dana sebanyak RM91.3 juta, yakni melibatkan 123 usahawan melalui Skim Pembiayaan PKS
bagi tujuan mengukuhkan kembali modal pusingan perniagaan mereka.

Selaras dengan kebiasaan baharu yang perlu diadaptasi, MARA turut membantu usahawan memasarkan produk perniagaan melalui kaedah digital, aktiviti e-dagang. Dalam usaha ini, MARA bekerjasama dengan pemain industri, seperti Shopee untuk memberikan pendedahan ilmu kepada usahawan berkaitan dengan kaedah pemasaran secara dalam talian. Peserta yang menyertai program ini akan melalui sesi latihan yang dilaksanakan sendiri oleh pihak Shopee.

MARA turut mengadakan karnival jualan secara virtual melalui karnival E-Jana Niaga dengan menawarkan lebih daripada 40 000 pilihan SKU (unit penyimpanan stok) produk. Program ini disediakan melalui pameran, aktiviti jualan, seminar dan bengkel keusahawanan, pelancaran produk usahawan, serta Pavilion yang memberikan informasi terkini berkaitan dengan sektor keusahawanan MARA.

Selain daripada itu, penyewa premis perniagaan MARA turut ditawarkan pengecualian dan diskaun sewa sebanyak 30 peratus kepada penyewa yang berkelayakan. Tidak hanya dengan inisiatif tersebut, baru-baru ini, Tan Sri
Dato’ Haji Muhyiddin Mohd. Yassin, Perdana Menteri Malaysia turut mengumumkan inisiatif tambahan kepada usahawan melalui Pakej PERMAI, iaitu program penjadualan semula pembiayaan perniagaan MARA dan pemberian diskaun 30 peratus kepada semua penyewa premis perniagaan MARA bagi tempoh enam bulan mulai November 2020 hingga April 2021.

Rata-rata kajian daripada ahli pakar ekonomi menjangkakan proses pembukaan ekonomi dapat dilaksanakan dalam suasana yang lebih meyakinkan berikutan pengambilan vaksin mampu mengurangkan risiko kadar keberjangkitan yang signifikan. Selain mengukuhkan lagi prospek pemulihan ekonomi, hal ini juga meningkatkan sentimen dalam kalangan peniaga untuk kembali produktif mencari pendapatan saraan hidup.

“Pelaksanaan program vaksinasi mesti disokong, dan semua orang harus mengambil dan melakukan vaksinasi.“

Maka demikian, pemberian vaksin jelas mampu memainkan peranan sebagai psikologi positif untuk menggalakkan kegiatan masyarakat dalam merancakkan kembali perkembangan ekonomi dengan adanya keyakinan dalam aspek kesihatan yang lebih baik dan terjamin. Bahkan, jika kita mencapai imuniti 80 peratus rakyat yang mengambil vaksin, kemungkinan besar negara kita boleh melaksanakan aktiviti seperti biasa tanpa persekitaran yang berisiko.

Fasiliti keusahawanan dalam pelaksanaan program pembangunan keusahawanan diselaraskan mengikut keperluan dan perkembangan semasa pada peringkat global dengan memerihalkan beberapa bidang tumpuan. Antaranya termasuklah, pelaksanaan program latihan dan pembangunan kapasiti, pembiayaan perniagaan, geran penyelidikan, penyediaan infrastruktur atau premis perniagaan, teknologi dan akses kepada pasaran.

Program khas keusahawanan dirangka dengan lebih sistematik bagi meluaskan lagi rantaian perniagaan usahawan dan merapatkan jurang antara usahawan yang bertaraf global dengan usahawan kecil. Program khas ini turut mendapat kerjasama daripada pemain industri dan rakan strategik untuk memantapkan lagi pembangunan dalam industri fokus yang disasarkan. Sasaran program ini adalah untuk mengoptimumkan prestasi dan mewujudkan peluang kepada usahawan untuk berkembang dan memajukan perniagaan mereka menerusi peluasan pasaran, inovasi dan peningkatan produktiviti.

Agenda membangunkan usahawan Bumiputera bukanlah satu tanggungjawab yang mudah untuk digalas. Cabaran utamanya, apabila negara mengalami ketidaktentuan dalam landskap ekonomi dan politik yang sedikit sebanyak menjejaskan prestasi perniagaan usahawan Bumiputera.

Dalam melangkah ke hadapan, saya merasakan bahawa terdapat keperluan mendesak untuk mendigitalisasikan operasi dalaman MARA agar terus memberikan perkhidmatan yang lebih baik kepada usahawan Bumiputera dan kekal relevan pada masa kini dan seterusnya. Platform pendigitalan sememangnya dapat meningkatkan ketangkasan organisasi dalam bertindak
balas kepada keperluan usahawan. MARA perlu bekerja lebih keras untuk memastikan usahawan terus merangkul kemahiran pendigitalan dalam semua aspek perniagaan agar membina persekitaran yang dinamik.

Sehubungan dengan itu, kakitangan MARA perlu dilengkapi dengan pengetahuan tentang kaedah baharu dalam berinteraksi dengan pihak industri, serta tidak hanya bergantung pada pengalaman semata-mata. Usaha meningkatkan kecekapan kakitangan dan pakar runding perniagaan merupakan teras untuk MARA terus berada pada barisan hadapan dan menentukan arah tujuan dalam pembangunan usahawan Bumiputera khususnya.

Bagi merealisasikan hasrat ini, MARA perlu meningkatkan kecekapan dalam pembangunan produk untuk membolehkan penghasilan yang lebih banyak pilihan dan inovasi yang lebih pantas. Saya mengharapkan MARA untuk menjadi pusat utama dalam semua perkara yang berkaitan dengan keusahawanan dan untuk menjadi agen pemangkin perubahan dalam ekosistem.

Satu lagi cabaran hebat yang dihadapi ialah apabila MARA menginjak ke-55 tahun, negara pula berhadapan dengan pandemik COVID-19 yang melanda sejak Mac 2020 lalu. Situasi sukar ini menjejaskan operasi MARA secara
keseluruhannya, yakni aktiviti dan program terpaksa dihentikan dan sebahagiannya berjalan secara dalam talian. Untuk membangunkan usahawan ke satu aras seperti hari ini bukan hanya memerlukan perspektif menyeluruh, bahkan harus disertai dengan sumber yang mencukupi yang diuruskan dengan cekap untuk menyokong inisiatif yang dirangka bagi mencatat pertumbuhan dan pengembangan perniagaan khususnya kepada
kaum Bumiputera.

Ya. Mana-mana negara yang mempunyai kecelaruan atau ketidakstabilan pentadbiran, pelabur tidak akan datang. Ekosistem ekonomi negara ini hakikatnya mempengaruhi dari segi dua aspek, iaitu pemasaran dan pentadbiran politik. Situasi ini boleh digambarkan apabila berlakunya pertukaran pentadbiran kerajaan baharu yang menjanjikan pelbagai bantuan kepada rakyat hingga ramai yang menaruh harapan tinggi, namun
akhirnya tidak ditunaikan dengan baik. Rentetan ini, pelabur dan pelancong tidak yakin untuk datang ke negara tersebut disebabkan oleh kecelaruan antara politik dengan sosioekonomi hingga beranggapan boleh mengancam diri mereka.

Dalam pendekatan ini, MARA sentiasa mencari peluang dan potensi untuk menjalinkan kerjasama strategik dengan kementerian, agensi lain dan pemain industri untuk merancakkan lagi ekonomi Bumiputera, khususnya pembangunan masyarakat di luar bandar.

Pada dasarnya, kerjasama strategik yang dijalinkan bersama-sama industri, agensi atau syarikat dapat mengukuhkan dan melestarikan perniagaan usahawan Bumiputera. Melalui jalinan kerjasama ini, usahawan berpeluang untuk mendapat pengalaman dan kemahiran daripada pemain industri itu sendiri. Kerjasama ini turut dijangkakan mampu meningkatkan produktiviti, serta meluaskan segmen pasaran produk.

Selain itu, kolaborasi ini juga dapat dimanfaatkan sebaik mungkin dalam usaha meningkatkan kemahiran berniaga yang boleh dijadikan sebagai sumber pendapatan tambahan kepada masyarakat luar bandar. Kita mahu lebih ramai daripada mereka menceburi bidang perniagaan. Oleh yang demikian, MARA menandatangani Perjanjian Persefahaman (MoU) dengan
platform e-dagang Shopee dan Dropee bagi meluaskan segmen pasaran produk usahawan khususnya usahawan luar bandar.

Berdasarkan komitmen MARA yang sentiasa menekankan pembangunan yang bersifat komprehensif, berinovasi dan global dalam merangka, serta melaksanakan program keusahawanan dan pendidikan, saya yakin MARA akan kekal relevan dalam industri.

Pelan Strategik MARA 2021–2025 merupakan satu kesinambungan usaha bagi memantapkan kemajuan sosioekonomi Bumiputera, lebih-lebih lagi kesiapsiagaan menghadapi cabaran ekonomi dan senario politik masa kini. PSM 2021–2025 digubal selaras dengan dasar dan aspirasi negara ke arah memperkasa program bagi menjamin Bumiputera terus berupaya mendepani cabaran semasa, di samping menghadapi pandemik COVID-19.

Pentadbiran MARA sangat komited dalam membawa agenda ke arah membangunkan masyarakat perdagangan dan perindustrian Bumiputera (MPPB) dan bergerak selari dengan agenda, serta dasar semasa kerajaan. Di samping itu, MARA turut berubah mengikut perkembangan teknologi serta tuntutan globalisasi yang berupaya memenuhi aspirasi bumiputera. Pada
tahun yang akan mendatang, MARA akan terus komited untuk menjadi agensi yang memberikan sumbangan signifikan kepada negara dengan meneruskan usaha meneroka bidang baharu pada masa hadapan. Usaha ini adalah untuk menerajui dan menjamin kelangsungan bangsa dalam kesenangan dan kemakmuran ekonomi, sekali gus menyumbang kepada pembangunan negara.

Sepanjang 55 tahun ini, MARA berjaya merealisasikan impian jutaan rakyat, terutamanya golongan Bumiputera dengan memfokuskan kepada bidang keusahawanan, pendidikan dan pelaburan. Hal ini bukan sahaja memberikan manfaat secara langsung kepada Bumiputera, bahkan turut mewujudkan limpahan kemakmuran kepada seluruh rakyat tanpa mengira ras, agama, bangsa dan negara.

Umumnya mengetahui, penularan COVID-19 ini bukan sahaja meragut banyak nyawa, malah menjerut ekonomi negara sedunia. Krisis ini memberikan kejutan permintaan dan penawaran, mengganggu rantaian bekalan, serta menekan ekosistem perniagaan. Oleh hal yang demikian, saya mahu MARA meneruskan komitmen dalam usaha mengimbangi antara
kewajipan melindungi rakyat dengan menjamin kelangsungan ekonomi. Program keusahawanan perlu dilaksanakan secara terperinci dan mempunyai objektif yang kukuh agar kelangsungan perniagaan usahawan dapat dilaksanakan dengan jayanya.

Selain itu, kemudahan pembiayaan perniagaan yang disalurkan juga perlu diberikan keutamaan agar dapat memberikan manfaat, sekali gus dapat dinikmati kepada golongan sasar yang terkesan akibat pandemik ini. MARA
perlu memperluas pelibatan Bumiputera dalam bidang yang berimpak tinggi bagi meningkatkan ekuiti Bumiputera. Secara kesimpulannya, saya yakin dengan strategi yang dirangka ini, MARA mampu memainkan peranannya sebagai agensi kejuruteraan sosioekonomi dalam menyumbang kepada pembangunan negara.


ezHASiL: Tambahan Masa Pengemukaan Borang Cukai sehingga 31 Julai 2021

Untuk mendapatkan maklumat terkini, ikuti kami melalui Telegram

Setelah mengambil kira kekangan yang dihadapi berikutan penutupan penuh bagi sektor sosial dan ekonomi, Lembaga Hasil Dalam Negeri Malaysia (LHDNM) mengumumkan tambahan masa pengemukaan Borang Nyata Cukai Pendapatan (BNCP) kepada pembayar cukai yang menjalankan perniagaan bagi tahun taksiran 2020 sehingga 31 Julai 2021.

Tambahan masa ini melibatkan kategori Individu, Individu Pemastautin (Pekerja Berpengetahuan/Berkepakaran), Individu Bukan Pemastautin, Individu Bukan Pemastautin (Pekerja Berpengetahuan), Perkongsian, Pertubuhan, Harta Pusaka dan Keluarga Sekutu Hindu.

Inisiatif ini diambil seiring dengan usaha kerajaan untuk meringankan beban pembayar cukai dalam melaksanakan tanggungjawab untuk mengemukakan BNCP ketika sekatan pergerakan penuh dilaksanakan untuk memutuskan rantaian pandemik COVID-19.

Oleh hal yang demikian, pembayar cukai disarankan untuk menggunakan sepenuhnya perkhidmatan dalam talian melalui platform ezHASiL bagi tujuan pengemukaan BNCP.

Bagi kategori Syarikat, Perkongsian Liabiliti Terhad, Unit Amanah/Amanah Harta Tanah, Koperasi, Badan Amanah, Amanah Pelaburan Harta Tanah/Tabung Amanah Harta dan Amanah Perniagaan bagi Tahun Taksiran 2020 dan Tahun Taksiran 2021, tambahan masa masih dikekalkan seperti yang dinyatakan dalam Program Memfail Borang Nyata bagi tahun 2020 dan 2021.

Layari laman rasmi LHDNM, http://www.hasil.gov.my :

Rujuk Soalan Lazim (FAQ) berkaitan dengan Urusan Percukaian dalam tempoh Perintah Kawalan Pergerakan 3.0 atau hal-hal lain.

Sebarang pertanyaan atau maklum balas boleh dicapai melalui:
a) HASiL Care Line di talian 03-8911 1000 atau 03-8911 1100 (Luar Negara);
b) HASiL Live Chat; dan
c) Borang maklum balas di pautan: https://maklumbalaspelanggan.hasil.gov.my/MaklumBalas/ms-MY/


Lindungi Kesihatan Mental Pekerja

Kes COVID-19 kembali meningkat sehinggakan negara sekali lagi menjalani Perintah Kawalan Pergerakan (PKP), di samping sebilangan kawasan terpaksa berkurung di bawah Perintah Kawalan Pergerakan Diperketat (PKPD). Pihak berkuasa sendiri mengakui isu kesihatan mental rakyat antara faktor utama yang harus dipertimbangkan dalam membuat apa-apa jua keputusan. Hal ini demikian dikatakan kerana kes bunuh diri dilaporkan semakin meningkat secara mendadak ketika PKP pertama kali dilaksanakan pada tahun 2020 yang lalu.

Bukan sahaja bimbang tentang isu kesihatan diri dan keluarga, malahan isu pekerjaan dan pendapatan menjadi beban besar disebabkan dikhuatiri jika wang yang sedia ada tidak mencukupi untuk keperluan seharian, lebih-lebih lagi untuk anak-anak dan masa yang mendatang.

PKP turut mengekang aspek sokongan sosial yang selama ini menjadi ruang berkongsi masalah atau meluah perasaan mahupun mengurangkan tekanan. Semuanya dipendam sendiri, tidak kurang juga ada dilepaskan kepada ahli keluarga mahupun orang di sekeliling mereka.

Walaupun kemudahan kesihatan mental di hospital kerajaan semakin maju, rata-rata rakyat Malaysia masih ragu-ragu atau malu untuk mendapatkan bantuan bagi masalah psikologi, tekanan, kemurungan serta kecenderungan mencederakan atau membunuh diri.

Berbanding dengan amalan majikan di negara lain, khususnya di Barat, mereka menyediakan pegawai khas untuk memantau dan menjaga kesihatan fizikal dan mental pekerja. Namun begitu, rata-rata majikan di Malaysia masih melihat isu kesihatan mental bukanlah perkara penting dan kurang mempercayai hal ini boleh menjejaskan prestasi kerja kakitangan mereka. Tidak kurang juga, ada segelintir pihak yang merasakan kesihatan mental seseorang tidak mampu memberikan kesan besar kepada pendapatan syarikat mahupun ekonomi negara.

Keadaan ini boleh dilihat dengan kebanyakan syarikat besar di negara ini hanya menyediakan manfaat atau perlindungan kesihatan untuk masalah fizikal dan pergigian, manakala isu psikologi dan kesihatan mental pekerja dianggap urusan peribadi yang perlu diuruskan secara bersendirian. Sejak sekian lama juga wujud beberapa dakwaan isu kesihatan mental pekerja tidak diberikan perhatian pihak atasan, sebaliknya dijadikan asas untuk menamatkan kontrak kerja.

Secara umumnya, kesihatan mental merujuk cara seseorang berfikir dan bertindak, di samping kesannya untuk mempengaruhi fungsi diri dalam usaha menyelesaikan masalah, menjalinkan hubungan yang baik dan menyumbang manfaat kepada masyarakat.

Kecemerlangan sesuatu organisasi bergantung kepada prestasi pekerja, bukan sahaja berdasarkan tahap kesihatan fizikal, malah kesihatan mental yang baik, lebih-lebih lagi kesihatan fizikal dan mental saling mempengaruhi antara satu sama lain.

Keadaan menjadi lebih kritikal apabila sesetengah tempat kerja yang mempunyai budaya atau persekitaran kurang mesra dalam aspek penjagaan kesihatan mental, contohnya beban kerja yang banyak, tekanan daripada orang atasan atau rakan sekerja, gangguan seksual dan sebagainya. Ketiadaan bantuan profesional dalam usaha mengatasi masalah ini seperti ahli psikologi atau kaunselor di tempat kerja boleh memburukkan lagi keadaan sehingga menyebabkan kesihatan mental pekerja bertambah buruk dan turut menggugat kesihatan fizikal, akhirnya menjejaskan prestasi pekerja dan pendapatan syarikat.

Bayangkan, jika polisi tidak mesra kesihatan mental ini berlaku di begitu banyak agensi atau syarikat yang merangkumi jutaan pekerja, tidak kira pangkat ataupun usia. Jika dibiarkan berterusan, sudah pasti kita dapat melihat prestasi dan produktiviti semakin yang terjejas dan dalam skala besar boleh menggugat ekonomi negara.

Hanya kerana “luka yang tidak nampak” pada aspek psikologi, mental dan emosi, seperti digambarkan pada aspek fizikal, tidak bermakna sakitnya itu tidak wujud atau tidak menjejaskan diri serta orang di sekeliling.

Sekolah sudah menyediakan kaunselor untuk murid, universiti pula menyediakan pegawai psikologi dan pusat kesihatan mental untuk pelajar. Mengapakah aspek ini kurang diberikan perhatian dalam sektor pekerjaan?

Ada sesetengah majikan yang peka tentang situasi pekerja memberi tugas menjaga kesihatan mental kepada pegawai Jabatan Sumber Manusia. Namun begitu, tanpa kelayakan dan pengalaman sewajarnya, pegawai tersebut hanya boleh mendengar masalah pekerja tetapi tidak mampu menyelesaikan atau mencadangkan rawatan sewajarnya.

Kerajaan mungkin boleh mewajibkan manfaat kesihatan mental untuk pekerja, namun langkah sedemikian tidak mencukupi kerana perkara yang paling penting ialah majikan sendiri perlu mengambil berat situasi dan perkembangan pekerja mereka selaku aset paling penting dalam organisasi tersebut. Majikan perlu fahami dan sedar bahawa “luka’”mental itu sama terhadap semua orang, malah mungkin lebih bahaya daripada luka fizikal.


Ekonomi Gig: Model Ekonomi Terbaharu

Untuk mendapatkan maklumat terkini, ikuti kami melalui Telegram

Dalam masyarakat digital sepenuhnya hari ini, segala-galanya dilihat lengkap dan lancar bagi semua perkara yang dilakukan. Secara tidak langsung menjadikan seluruh masyarakat dari pelbagai lapisan umur celik terhadap teknologi maklumat dan sekiranya tidak, mereka pasti akan ketinggalan.

Pada hari ini, pembangunan teknologi berkembang dengan begitu pesat, orang ramai dilihat menjadi lebih kreatif dalam menggunakan teknologi terkini, lebih-lebih lagi dalam pendigitalan. Tidak kira sama ada syarikat besar mahupun kecil, mereka tidak ketinggalan berusaha untuk memenuhi pertambahan kehendak setiap pengguna, terutamanya ketika pandemik COVID-19 melanda seluruh dunia.

Perniagaan yang ingin kekal relevan pula perlu meningkatkan kefahaman dan pelaksanaan, pemprosesan dan teknologi yang berhubung dengan peralatan dan sistem digital yang baharu. Sehubungan dengan itu, tidak hairanlah semenjak setahun dua kebelakangan ini, ekonomi gig menjadi pilihan ramai dan semakin berkembang serta dikenali di negara ini.

Bagi sesetengah orang, mereka mungkin tidak pernah tahu dan dengar tentang ekonomi gig. Pada hakikatnya, kewujudan pembangunan ekonomi gig sudah popular di negara barat sejak 10 tahun yang lalu.

Ekonomi gig ialah sebuah model ekonomi yang memerlukan organisasi atau perniagaan beroperasi dengan pekerja sambilan, iaitu melibatkan sebuah model ekonomi yang memerlukan pekerja dan peniaga menggunakan sistem kontrak atau berasaskan projek.

Dalam erti kata lain, ekonomi gig ialah pasaran buruh bercirikan kontrak dalam jangka pendek atau kerja bebas yang dilakukan oleh individu dan dipacu oleh persekitaran digital, serta  kesediaan aplikasi yang secara langsung menyampaikan maklumat dan peluang untuk bekerja. Yang pastinya, segmen ekonomi ini semakin meningkat, terutamanya dalam generasi muda yang lebih sesuai dengan persekitaran digital kerana kebanyakan lebih suka memulakan perniagaan sendiri berbanding dengan bekerja “makan gaji”.

Hal ini tidak terkecuali bagi mereka yang sukar mendapat pekerjaan yang sesuai dengan pengajian yang diambil ketika di institut pengajian tinggi. Pada bulan Jun tahun lalu, kerajaan telah mengumumkan peruntukan sebanyak RM75 juta kerana melihat ekonomi gig mampu menjadi sektor pekerjaan yang stabil dan jangka masa panjang pada masa depan. Tambahan pula, pada hari ini dengan pandemik COVID-19, industri lebih memberikan tumpuan kepada sistem pendigitalan, sekali gus mewujudkan suasana kerja yang lebih fleksibel.

Berdasarkan kajian data Bank Dunia, didapati bahawa ekonomi gig Malaysia meningkat sebanyak 26 peratus daripada jumlah pertumbuhan ekonomi dan menunjukkan betapa seriusnya segmen ini, serta potensi impaknya terhadap masyarakat. Kerajaan menyedari implikasi ekonomi gig dan perlunya untuk menjaga hak pekerja dan oleh itu, kerajaan telah mengambil beberapa inisiatif dengan tujuan memanfaatkan ekonomi gig. Dalam perancangan Rancangan Malaysia ke-12 (2021-2025), kerajaan memberikan tumpuan pada ekonomi gig sebagai sumber pertumbuhan ekonomi baharu, namun pada masa yang sama akan memastikan kelestariannya.

Pada Mac lalu, Datuk Shamsuddin Bardan, Pengarah Eksekutif, Persekutuan Majikan-majikan Malaysia (MEF) memberitahu bahawa terdapat peningkatan jumlah penyertaan dalam ekonomi gig dan kini terdapat kira-kira empat juta individu yang menyertai ekonomi gig berbanding sekitar setengah juta sebelum pandemik COVID-19 melanda seluruh dunia.

Melihat akan senario dunia hari ini, ekonomi gig dijangka akan berterusan dan meningkat pada masa akan datang. Ekonomi gig dijangka kekal dalam pasaran memandangkan semakin ramai individu memilih cara alternatif untuk mencari pendapatan selepas berdepan risiko kehilangan pekerjaan pascapandemik COVID-19. Semakin ramai yang mula beralih ke ekonomi gig ketika pandemik ini disebabkan oleh pekerjaan menjadi lebih sukar diperoleh dan ekonomi gig akan terus bertahan sama ada berlaku pemulihan atau tidak (COVID-19).

Pada masa yang sama, perkembangan ekonomi gig dilihat seiring dengan peredaran masa dan ini juga memperlihatkan usahawan Perusahaan Kecil dan Sederhana (PKS) tidak lagi bergantung pada jualan secara luar talian. Yang pasti, penerimaan rakyat Malaysia berkaitan ekonomi gig ini semakin positif dan tentunya merupakan perkembangan yang sihat dan merancakkan lagi ekonomi negara.

Secara keseluruhannya, ekonomi gig dapat membuka ruang yang lebih besar kepada perkembangan rakyat, bahkan menjadi satu daripada inisiatif terbaik dalam usaha memperkukuhkan kestabilan ekonomi negara.

Namun begitu, ekonomi gig ini tidak terkecuali daripada kesan negatif apabila meletakkan pekerja dalam perangkap kemahiran dan kerjaya. Mereka yang berada dalam ekonomi gig ini akan sentiasa berada dalam kedudukan sementara atau sambilan.  Hal ini bermakna mereka tidak akan dapat membangunkan kemahiran yang kukuh atau meningkatkan kepakaran, yang boleh menawarkan laluan kerjaya yang lebih positif. Mereka mungkin tidak akan dapat pekerjaan dengan gaji yang lebih baik atau pekerjaan yang lebih baik yang menawarkan faedah dan pampasan yang stabil.

Berdasarkan data Kumpulan Wang Simpanan Pekerja (KWSP), peningkatan ekonomi gig dan penduduk yang semakin tua dijangka menyebabkan penurunan peratusan pekerja yang menyumbang kepada dana itu. Hal ini bertentangan dengan pekerjaan tetap di mana penyumbang gaji sektor swasta menyumbang kepada KWSP sementara penjawat awam mempunyai perlindungan pencen awam.

Tanpa dasar yang konkrit bagi menangani isu-isu tersebut, pengembangan ekonomi gig mungkin mewujudkan ketidakstabilan kewangan yang kelak menimbulkan isu sosioekonomi dan politik yang lebih serius dalam jangka panjang ke atas negara.


BPR: Tarikh Rayuan Dibuka bermula 15 hingga 30 Jun 2021

Setelah mengemas kini data golongan B40, kerajaan mengenal pasti bahawa masih ada rakyat yang layak menerima Bantuan Prihatin Rakyat (BPR), namun mereka belum didaftarkan di dalam pangkalan data.

Tempoh rayuan bagi permohonan BPR akan dibuka mulai 15 hingga 30 Jun 2021 bagi membantu mereka yang tidak lulus dalam permohonan sebelum ini. Pemohon boleh mengemukakan rayuan beserta dokumen yang berkaitan untuk disemak semula oleh Lembaga Hasil Dalam Negeri Malaysia (LHDNM). Proses rayuan ini juga bagi memastikan bantuan dapat disalurkan kepada mereka yang benar-benar memerlukan.

Menurut Tengku Datuk Seri Utama Zafrul Tengku Abdul Aziz, Menteri Kewangan Malaysia dalam sidang media semalam, setakat ini, sejumlah RM4.6 billion bantuan BPR disalurkan kepada 8.4 juta penerima B40 di seluruh negara pada bulan Februari/Mac dan Mei 2021. Bayaran bagi Fasa 3 pula direkodkan sebanyak RM2.4 bilion dan akan disalurkan pada bulan September 2021.

Melalui Program PEMERKASA+ pada 31 Mei 2021 yang diumumkan oleh kerajaan, BPR Tambahan sebanyak RM2.1 bilion dilaksanakan untuk membantu penerima BPR 2021 sedia ada. Pemohon yang lulus rayuan BPR ini layak menerima bayaran BPR Tambahan berkenaan.

Jadual 1 Kaedah permohonan rayuan BPR melalui dua kaedah.

Penghantaran borang rayuan BPR 2021 secara manual

Setelah pangkalan data BPR dikemaskini, pembayaran rayuan BPR kepada pemohon yang lulus akan disalurkan pada bulan Ogos 2021 (BPR Tambahan) dan September 2021 (BPR Fasa 3). Pemohon rayuan boleh merujuk Soalan Lazim (FAQ) di portal rasmi BPR (bpr.hasil.gov.my) bagi mendapatkan maklumat lanjut.

Dalam kepekaan membantu menjamin kelangsungan hidup rakyat, kerajaan memperuntukkan hampir RM9.1 bilion (Rujuk Jadual 2). Walaupun ekonomi negara sedang bergelut dengan pandemik COVID-19, kerajaan tetap kekal komited untuk memastikan bantuan yang diperuntukkan ini sampai kepada rakyat bagi menjamin kesejahteraan, terutamanya golongan yang amat terkesan akibat pelaksanaan Perintah Kawalan Pergerakan (PKP) 3.0 buat masa ini.

Jadual 2 Ringkasan jumlah dan tarikh bayaran BPR bagi tahun 2021.


Manifestasi Gangguan Bahasa

Untuk mendapatkan maklumat terkini, ikuti kami melalui Telegram

Sesungguhnya Malaysia merupakan bumi bertuah.  Di sini, kita terdedah kepada kepelbagaian bahasa, termasuklah bahasa Melayu, bahasa Cina, bahasa Inggeris, bahasa Tamil dan bahasa Portugis. Sajian pelbagai bahasa di hadapan mata menjadikan banyak rakyat kita menjadi poliglot, iaitu orang yang menguasai pelbagai bahasa.

Menurut kata orang tua-tua, “Tak ada gading yang tak retak”.  Kehadiran pelbagai bahasa di Malaysia turut mendatangkan masalah dari segi penguasaan sesuatu bahasa. Selain masalah pertukaran bahasa (code switching) dan percampuran bahasa (code mixing), hal ini juga menimbulkan masalah gangguan bahasa atau interference dalam kalangan pengguna bahasa Melayu.

Masalah ini ada kalanya timbul kerana perbezaan budaya dan latar belakang hidup yang menyebabkan tidak ada padanan satu-lawan-satu dalam hal terjemahan bagi sesetengah perkara. Sebagai contoh, kata “rice“ dalam bahasa Inggeris harus ditulis sebagai “padi”, “beras” atau “nasi” dalam bahasa Melayu, mengikut konteks penggunaan yang sesuai. Sila lihat contoh yang berikut:

Berdasarkan ayat contoh di atas, jelaslah bahawa penggunaan kata “padi”, “beras” dan “nasi” tidak boleh ditukar ganti sesuka hati. Jika tidak, ayat yang kita hasilkan bukan sahaja kabur maksudnya, malah mungkin menjadi bahan lelucon orang lain.

Kata “competition” dalam bahasa Inggeris bermaksud “pertandingan“ atau “persaingan” dalam bahasa Melayu. Sila lihat contoh yang berikut:

BM: Saya menyertai pertandingan badminton.

Kata “children” dalam bahasa Inggeris bermaksud “kanak-kanak” atau “anak-anak” dalam bahasa Melayu. Sila lihat contoh yang berikut:

BI: There are children at the playground.

Ada kalanya gangguan bahasa timbul kerana pengguna bahasa Melayu cuba memadankan kata berimbuhan, sama seperti kata dasarnya. Sila lihat contoh yang berikut:

BI: benefit                              (kata nama)

BI: beneficial                          (kata adjektif)

BI: This benefit us.                 (kata kerja transitif)

Dalam contoh di atas, walaupun benefit (kata nama) dan beneficial (kata adjektif) dapat dipadankan dengan kata “manfaat” dan “bermanfaat”, kata benefit sebagai kata kerja transitif tidak boleh dipadankan dengan kata “memanfaatkan”. Hal ini dikatakan demikian kerana kata “memanfaatkan” bererti “menggunakan sebaik-baiknya, mendapatkan faedah daripada sesuatu, menjadikan berfaedah” (Kamus Dewan Edisi Keempat). Oleh itu, kata yang sepatutnya digunakan ialah “menguntungkan” yang bermaksud “memberikan faedah, berguna atau bermanfaat kepada”.

Selain masalah dari segi pemilihan kosa kata atau istilah, terdapat juga gangguan dari segi tatabahasa. Sila lihat contoh yang berikut:

BI: He doesn’t know why his son is sick.

BM: *Dia tidak mengetahui mengapakah anaknya jatuh sakit.

Dia tidak mengetahui sebab anaknya jatuh sakit.

Berdasarkan contoh di atas, ayat bahasa Melayu tidak membenarkan kehadiran kata tanya “mengapakah” di tengah-tengah ayat penyata. Oleh itu, kata tersebut sepatutnya diganti dengan kata nama “sebab”. Bahasa Melayu juga menghendaki kata hubung keterangan musabab “kerana” menghubungkan klausa utama dengan klausa subordinat. Oleh itu, kata “ini” seharusnya diganti dengan klausa “hal ini berlaku”.

Pengguna bahasa Melayu yang biasa berbahasa Cina mungkin menggunakan kata atau gaya bahasa yang asing bagi bahasa Melayu. Sila lihat contoh yang berikut:

Sesetengah pengguna berketurunan Cina juga sering menggantikan kata “berjumpa dengan” dengan “mencari” jika hendak meminta izin untuk menemui atau bercakap dengan seseorang untuk berbincang tentang sesuatu hal. Hal ini kurang tepat kerana kata “mencari” bererti “berusaha untuk mendapat sesuatu atau seseorang yang hilang”. Sila lihat contoh yang berikut:

Betul:  Bolehkah saya berjumpa dengan Mary?

Ada kalanya jawapan kepada sesuatu soalan juga kurang tepat. Sila lihat contoh yang berikut:


Pelan Pemulihan Negara Bantu Usahawan Bangkit Semula

Untuk mendapatkan maklumat terkini, ikuti kami melalui Telegram

KUALA LUMPUR – Perbadanan Nasional Berhad (PNS) yakin Pelan Pemulihan Negara yang diumumkan Perdana Menteri, Tan Sri Dato’ Muhyiddin Mohd. Yassin dapat membantu usahawan bangkit semula setelah terjejas akibat pandemik COVID-19 dan dilihat sebagai inisiatif terbaik dalam usaha memastikan ekonomi negara berada dalam landasan pemulihan.

Ketua Pegawai Eksekutifnya, Mohd. Hilaluddin Abd. Shukor berkata, pelan itu membolehkan golongan usahawan termasuklah francais untuk menyusun semula keperluan tenaga kerja industri dengan mengurangkan kebarangkalian risiko yang tinggi.

Tambahnya, pelan tersebut turut menyediakan strategi peralihan keluar yang jelas kepada usahawan untuk merancang aktiviti perniagaan mereka.

“Saya yakin apabila pelbagai pihak dapat memberikan kerjasama dalam mematuhi saranan yang dikeluarkan berdasarkan kepada fasa yang ditetapkan, mudah-mudahan rantaian jangkitan COVID-19 ini dapat dibendung, sekali gus dapat mengatasi krisis pandemik ini.

Sehubungan itu, PNS juga memberikan kerjasama sepenuhnya bagi memastikan pelan ini dapat dilaksanakan dengan jayanya,” katanya dalam kenyataan baru-baru ini.

Pada 28 Mei lalu, kerajaan memutuskan melaksanakan Perintah Kawalan Pergerakan (PKP) menyeluruh di seluruh negara selama dua minggu sebelum dilanjutkan lagi hingga 28 Jun 2021. Pelan Pemulihan Negara yang merangkumi empat fasa PKP secara berperingkat yang diumumkan merupakan strategi peralihan keluar daripada kemelut pandemik COVID-19.

Ekoran itu, PNS menyediakan pelbagai program dan skim pembiayaan khususnya untuk golongan usahawan. Antaranya, termasuklah program Recurve yang memperuntukkan dana tambahan sebanyak RM20 juta kepada usahawan untuk memulihkan perniagaan mereka dan memanfaatkan lebih daripada 350 usahawan francais PNS sedia ada dengan dana tersebut.

“PNS kini giat membangunkan usahawan kecil dan sederhana (PKS) melalui program Be Your Own Boss, khususnya untuk golongan wanita dan belia,” ujar Hilaluddin lagi.

Antara usahawan Transformasi Perniagaan (BIT) di bawah PNS.

Program tersebut menyasarkan untuk melahirkan 700 usahawan francais baharu menjelang hujung tahun ini sejajar dengan jangkaan tempoh pemulihan ekonomi.

Beliau berharap, apabila pandemik ini berakhir dan sektor ekonomi dapat kembali dibuka sepenuhnya. Pada masa yang sama, usahawan juga sudah bersiap sedia untuk beroperasi dengan aktif, seterusnya dapat memacu ekonomi negara.


Punca Individu Diisytiharkan Muflis


LHDNM: Had Transaksi FPX Dinaikkan

Bagi memudahkan pembayar cukai membuat bayaran cukai pendapatan secara dalam talian, Lembaga Hasil Dalam Negeri Malaysia (LHDNM) memberikan kemudahan dengan meningkatkan had maksimum transaksi bayaran cukai pendapatan menerusi kaedah Financial Process Exchange (FPX) berkuat kuasa serta-merta.

Had transaksi baharu ini terpakai untuk pembayaran cukai pendapatan menerusi medium ByrHASiL yang boleh diakses di portal rasmi LHDNM (www.hasil.gov.my) dan juga melalui perbankan Internet setiap bank yang dilantik sebagai ejen kutipan LHDNM.

Meskipun demikian, transaksi ini masih tertakluk kepada had pengeluaran maksimum yang telah ditetapkan oleh pihak bank (buyer banks) kepada mereka.

Dalam hal ini, pembayar cukai disarankan untuk membuat rujukan dan mendapatkan kelulusan had transaksi yang dibenarkan daripada bank masing-masing terlebih dahulu bagi memastikan kelancaran penggunaan had transaksi baharu ini.

Sebarang pertanyaan atau maklum balas berhubung dengan perkara ini, pelanggan boleh menyalurkannya melalui:
a) HASiL Care Line di talian 03-8911 1000 atau 03-8911 1100 (luar negara);
b) HASiL Live Chat; dan
c) Borang maklum balas di laman web LHDNM (Maklum Balas Pelanggan)


Pelan Strategik DBP 2021-2025: Pemerkasaan Bahasa Melayu sebagai Bahasa Ekonomi

Untuk mendapatkan maklumat terkini, ikuti kami melalui Telegram

Tanggal 22 Jun 2021, maka genaplah 65 tahun perjuangan Dewan Bahasa dan Pustaka (DBP) memartabatkan bahasa Melayu sebagai bahasa yang bersifat semasa dan komersial. Pelan Strategik DBP 2021-2025 dibangunkan dengan matlamat strategik, iaitu mengindustrikan dan melestarikan bahasa dan persuratan Melayu.

Pertama: Bahasa Melayu sebagai bahasa ekonomi;

Kedua: Bahasa Melayu sebagai bahasa negara; dan

Ketiga: Bahasa Melayu sebagai bahasa ilmu.

Dalam ucapan perasmian, Datuk Dr. Radzi Jidin, Menteri Kanan Pendidikan menunjukkan rasa bangga dan mengucapkan tahniah kepada DBP apabila berjaya menggalas tanggungjawab besar untuk memartabatkan bahasa Melayu selaras dengan Perkara 152 Perlembagaan Persekutuan.

“Melihat akan teras pelan strategik DBP menjadikan bahasa Melayu sebagai bahasa ekonomi membuktikan bahawa bahasa Melayu mempunyai nilai ekonomi dan komersial serta digunakan secara meluas dalam pelbagai sektor, terutamanya sektor perekonomian.

Bagi menjayakan pelan ini, komitmen, kesungguhan, kesepaduan, ketekunan dan kerjasama daripada semua pihak, khususnya pengurusan tertinggi dan warga kerja DBP amat diperlukan bagi merealisasikan visi, misi dan hala tuju organisasi DBP,” kata Datuk Dr. Radzi ketika perasmian berlangsung menerusi Facebook rasmi DBP.

Sementara itu, Datuk Abang Sallehuddin Abg Shokeran, Ketua Pengarah DBP berkata selain status perundangan, nilai sesuatu bahasa juga berkait rapat dengan nilai ekonomi atau kemajuan sesebuah negara. Negara yang ekonominya berkembang pesat secara tidak langsung memberikan kesan kepada perkembangan dan kemajuan bahasanya.

Oleh itu, untuk mengekalkan kerelevanan bahasa Melayu dengan perkembangan semasa, usaha perlu dilaksanakan untuk terus menyuntik nilai ekonomi kepada bahasa Melayu. Pelan strategik ini diharapkan dapat menggalakkan industri berasaskan bahasa Melayu.

“Kesan pandemik COVID-19 ini hakikatnya membuka ruang baharu dan cara bekerja di DBP dengan mendigitalkan kebanyakan program dan dilaksanakan secara dalam talian. Ini merupakan naratif baharu yang dibawa oleh DBP untuk mengembang dan membina bahasa Melayu dengan menggunakan kaedah secara pendigitalan tanpa meninggalkan usaha penerbitan secara konvensional,” katanya.

Dengan tema kali ini “Aksara Nan Hidup Sepanjang Zaman”, DBP akan sentiasa komited mengembangkan kekayaan khazanah ilmu bahasa dan persuratan Melayu kepada masyarakat, di samping memastikan masyarakat menguasai pelbagai bidang ilmu dalam bahasa Melayu seiring dengan era Revolusi Industri 4.0 dan Masyarakat 5.0.

Dirgahayu DBP! Semoga usaha memartabatkan bahasa Melayu terus terpelihara.


CEO MSM Dilantik sebagai Profesor Adjung UTM AHIBS

Kuala Lumpur – MSM Malaysia Holdings Bhd. (MSM), pengeluar gula bertapis terkemuka negara, mengumumkan pelantikan Syed Feizal Syed Mohammad, Ketua Pegawai Eksekutif (CEO) Kumpulan sebagai Profesor Adjung oleh Universiti Teknologi Malaysia (UTM) bagi Sekolah Perniagaan Antarabangsa Azman Hashim (AHIBS).

Pelantikan yang bermula pada 15 Jun lalu selama setahun itu bakal memberi peluang kepada beliau untuk menyumbang kepada UTM AHIBS dalam aspek pengetahuan industri khususnya berkaitan kepimpinan, perniagaan, pengurusan, inovasi serta keusahawanan. Beliau juga akan menganjurkan sesi syarahan, seminar dan dialog bersama-sama kakitangan akademik dan pelajar AHIBS.

Saya amat menghargai dan berbesar hati terhadap peluang yang diberikan oleh UTM AHIBS untuk saya berkongsi ilmu, pengalaman dan kemahiran dalam memastikan kesediaan dan melahirkan pemimpin industri masa hadapan.

Saya percaya pendekatan universiti melalui kerjasama industri-akademik ini dapat mengoptimumkan pembelajaran, kajian dan tesis pelajar bagi projek MBA mereka berserta aplikasi kemahiran secara praktikal.

Syed Feizal menjelaskan melalui pelantikan itu juga, beliau akan sentiasa mencari peluang untuk menyumbang semula kepada pendidikan dan platform ini digunakan sebaik-baiknya. Beliau akan berkongsi ilmu dan saling bertukar pendapat dengan rakan kepimpinan lain untuk membantu memberikan rujukan dan pandangan untuk pemimpin masa hadapan.

Baru-baru ini, Kumpulan telah melancarkan Program Prodigi MSM sebagai satu daripada langkah sumbangan kepada komuniti terutamanya bagi lepasan universiti yang masih belum mendapatkan pekerjaan ekoran situasi ekonomi semasa.

Program ini bertujuan untuk memperkasakan kebolehpasaran graduan muda selaras dengan peluang yang telah sediakan bagi pembangunan berterusan melalui latihan pekerjaan, kemahiran insaniah serta bimbingan pakar.

Pada akhir program, Prodigi yang berkelayakan akan turut berpeluang untuk diserap sebagai tenaga kerja MSM atau mendapatkan pekerjaan di tempat lain berdasarkan kesediaan mereka untuk memasuki alam pekerjaan.


Grab Jana Pendapatan Sekitar RM30 Bilion pada Tahun 2020

Untuk mendapatkan maklumat terkini, ikuti kami melalui Telegram

Kuala Lumpur – Platform e-panggilan (e-hailing) dan penghantaran makanan, Grab mendedahkan bahawa pemandu dan peniaganya mampu menjana pendapatan sehingga A.S.$7.1 bilion atau sekitar RM29.5 bilion pada tahun lalu.

Menurut Laporan Persekitaran, Sosial dan Tadbir Urus Korporat (ESG) berkaitan dengan tahunan Grab pertama, didapati bahawa 46 peratus responden yang terlibat dalam kaji selidik itu tidak bekerja atau tidak mempunyai pekerjaan sebelumnya.

“Sebanyak 33 peratus rakan peniaga GrabFood direkodkan beroperasi secara dalam talian buat pertama kalinya dengan Grab. Hampir 600 000 perniagaan kecil menyertai GrabFood dan GrabMart pada tahun 2020. Manakala, sebanyak 59 peratus daripada keseluruhan pinjaman modal kerja yang dikeluarkan oleh Kumpulan Kewangan Grab pada tahun 2020 adalah daripada peniaga kecil.

Lebih daripada 1.7 juta rakan pemandu menyempurnakan program latihan yang dibantu oleh Grab. Program ini merangkumi kursus literasi digital, perlindungan data, literasi kewangan, komunikasi bahasa Inggeris dan banyak lagi,” jelas pihak pengurusan Grab dalam satu kenyataan berhubung dengan laporan itu.

Sehubungan dengan itu, Grab turut mengumumkan inisiatif baharu yang mengukuhkan komitmennya untuk mengurangkan pelepasan karbon dan jejak persekitaran syarikat. Antaranya, pengguna platform aplikasi tersebut tidak lama lagi boleh mengurangkan jejak karbon mereka apabila membuat perjalanan menggunakan Grab menerusi ciri pengimbangan karbon.

Dalam masa yang sama, Grab dan Hyundai Motor Group juga akan melancarkan program rintis Kenderaan Elektrik (EV) baharu agar pemilikan EV lebih mampu milik dan mudah diakses.

Ketua Pegawai Eksekutif Kumpulan dan Pengasas bersama Grab, Anthony Tan tidak menafikan bahawa prestasi Grab berkaitan rapat dengan kebajikan komuniti dan perlindungan alam sekitar.

“Bagi memastikan perniagaan kami dapat terus berkembang dan berjaya dalam jangka panjang, kami perlu berusaha ke arah membina komuniti yang maju, yakni pekerja kami mempunyai peluang pendapatan yang mapan, di samping memelihara alam sekitar untuk generasi akan datang.

Laporan ESG pertama kami mencerminkan komitmen Grab ke arah membina perniagaan dengan paras terendah berganda, dan pada masa sama dapat memastikan ketelusan dan tanggungjawab terhadap pemegang kepentingan kami,” katanya menerusi kenyataan sama.

Berdasarkan kajian, Grab direkodkan telah melaburkan sebanyak A.S.$200 juta untuk GrabRental, iaitu program kereta sewanya sejak tahun 2016. Setakat hari ini, hampir satu daripada tiga buah kenderaan (31 peratus) menyediakan perkhidmatan pemanduan e-panggilan Grab di Singapura merupakan kenderaan elektrik atau hibrid.


LHDNM: Kemudahan Pengemukaan Borang Rayuan BPR di Sabah dan Sarawak

Bagi memudahkan pemohon rayuan Bantuan Prihatin Rakyat (BPR) di Sabah dan Sarawak yang mempunyai kesukaran untuk membuat permohonan secara dalam talian, Lembaga Hasil Dalam Negeri Malaysia (LHDNM) mengambil inisiatif dengan cara menyediakan peti pelbagai (drop box) di pejabat Cawangan, Pejabat Satelit dan Pusat Khidmat Hasil (PKH) LHDNM, serta di Pejabat Daerah yang berhampiran.

Pemohon hanya sekadar mengemukakan borang dan semua dokumen sokongan yang lengkap ke dalam peti pelbagai tersebut yang disediakan mengikut waktu operasi pejabat (rujuk Jadual). Kemudahan peti pelbagai disediakan sehingga tarikh akhir permohonan rayuan BPR, iaitu pada 30 Jun 2021.

Jadual Waktu Operasi Kaunter Permohonan BPR di Cawangan.

Layari portal BPR untuk maklumat lanjut berkaitan dengan permohonan rayuan ini.

Bagi memastikan borang dan dokumen yang diserahkan adalah teratur dan tidak bercampur dengan borang rayuan pemohon lain, pemohon diingatkan agar memasukkan borang dan dokumen sokongan rayuan BPR di dalam sampul atau mencantumkannya (stapler) dengan kemas terlebih dahulu sebelum meletakkannya ke dalam peti pelbagai tersebut.

Sebarang pertanyaan atau maklum balas berhubung dengan perkara ini, pemohon boleh menyalurkannya melalui:
(a) Talian BPR,  1800-88-2747  (Isnin-Jumaat, pukul 9.00 pagi-4.00 petang);
(b) HASiL Live Chat; dan
(c) Borang maklum balas di laman web LHDNM (Maklum Balas Pelanggan)


Iskandar Malaysia Raih RM7.33 Bilion daripada Pelaburan

Untuk mendapatkan maklumat terkini, ikuti kami melalui Telegram

Kuala Lumpur – Koridor pembangunan ekonomi, Iskandar Malaysia di Johor menyaksikan aliran masuk pelaburan projek mencecah RM7.33 bilion antara Januari hingga April 2021, dengan 20 peratus daripadanya melibatkan pelabur domestik dan 80 peratus merupakan pelabur asing.

Ketua Eksekutif Pihak Berkuasa Wilayah Pembangunan Iskandar (IRDA), Datuk Ismail Ibrahim berkata, pelaburan yang diraih itu merupakan petunjuk positif bahawa Iskandar Malaysia masih dapat mengekalkan kepercayaan kepada pelabur.

“Kami berharap keyakinan akan berterusan dan menggalakkan pelabur lain untuk melihat wilayah ini sebagai sebuah platform ideal untuk memulakan, membangunkan semula dan mengembangkan perniagaan, serta operasi mereka pada ketika ini atau sebagai persediaan selepas pandemik COVID-19.

Kami amat menghargai sokongan dan kelulusan Lembaga Pembangunan Pelaburan Malaysia (MIDA) terhadap projek pembuatan di Iskandar Malaysia dan menantikan pelaksanaan projek berkenaan pada tahun ini walaupun berdepan cabaran semasa. Pada tahun 2020, projek yang diluluskan untuk dibangunkan di wilayah ini, termasuklah dari China, Jepun dan Singapura,” kata Ismail dalam kenyataan sidang media.

Tiga industri utama yang diluluskan itu melibatkan peralatan pengangkutan, elektrik dan elektronik serta mesin dan peralatan. Secara keseluruhannya, jumlah pelaburan terkumpul yang dicatatkan di Iskandar Malaysia mencecah sehingga RM341.4 bilion sejak 2006 dan 61 peratus daripadanya telah disempurnakan.

Projek yang disempurnakan itu mencatatkan nilai sebanyak RM209.9 bilion, dipacu oleh sektor pembuatan dan diikuti oleh logistik, pelancongan, perkhidmatan kreatif dan perkhidmatan penjagaan kesihatan.

Pada awal tahun ini, Ismail berkata, IRDA juga telah mengumumkan pertanian moden sebagai sebuah sektor ekonomi baharu yang dipromosikan di wilayah berkenaan.  IRDA yakin bahawa usaha itu boleh dicapai kerana terdapat keperluan untuk meningkatkan keselamatan makanan selain permintaan tinggi bagi bekalan makanan berterusan di dalam negara serta dari Singapura.

“Menerusi tanah yang banyak di Johor dan merealisasikan hasrat negeri itu untuk menjadi sebuah bank makanan (food bank), selain daripada teras mejadikan sebuah bandar pintar di Iskandar Malaysia. Kami sangat mengalu-alukan pelabur dan rakan kongsi datang ke wilayah ini untuk bekerjasama dalam membangunkan, memacu dan menerima manfaat daripada inisiatif pertanian moden,” katanya lagi.


Gabungan Pembiayaan Elak Perniagaan Terbeban dengan Hutang

Kuala Lumpur – Pembiayaan bercampur-campur dilihat sebagai pilihan realistik untuk ditawarkan kepada perniagaan yang sedang bergelut disebabkan oleh impak perubahan iklim dan penularan pandemik COVID-19.

Dalam sidang media, Datuk Nor Shamsiah Mohd Yunus, Gabenor Bank Negara Malaysia (BNM) menekankan bahawa tidak cukup jika institusi kewangan hanya menggunakan instrumen tradisional dalam memenuhi pembiayaan bagi projek kelestarian.

Ujar beliau, sektor itu perlu berfikir secara kreatif dalam usaha membangunkan penyelesaian baharu dan inovatif, yakni dengan mengambil kira cabaran semasa yang dihadapi oleh perniagaan dan individu.

“Dalam menggabungkan pembiayaan konsesi dan pendanaan komersial, seperti gabungan dana yang bersifat dermawan atau instrumen pembiayaan sosial dan pinjaman tradisional, pendekatan pembiayaan campuran dapat mengelakkan beban hutang berlebihan yang mampu meningkatkan risiko pada masa depan.

“Terdapat juga peluang signifikan untuk institusi kewangan menyokong pemulihan hijau akibat pandemik menerusi peruntukan pembiayaan peralihan yang berkaitan dengan amalan mampan,” katanya ketika menyampaikan ucaptama persidangan maya Jawatankuasa Bersama Perubahan Iklim (JC3).

Tambah Nor Shamsiah, sektor kewangan memainkan peranan dalam melancarkan peruntukan dan penyediaan sumber ekonomi.

Namun begitu, beliau melihat aspek pembiayaan ini terus menjadi cabaran utama kepada kebanyakan projek kelestarian.

Sehubungan itu, Nor Shamsiah meminta sektor kewangan untuk lebih berhati-hati dalam membiayai inisiatif kelestarian dan memberikan insentif pelaburan di sektor yang menyumbang kepada aspek rendah karbon.

“Pandemik ini memberikan amaran kepada kita bahawa pentingnya pembangunan lestari dan terdapat keperluan mendesak untuk lebih memberikan perhatian kepada kesihatan bumi.

“Walaupun kerajaan dan pembuat dasar sudah memberikan keutamaan terhadap usaha memerangi pandemik COVID-19, namun kejadian yang berkaitan dengan iklim terus meningkat,” jelasnya lanjut.

Sebagai langkah menyokong usaha kelestarian, beliau menegaskan bahawa BNM akan memuktamadkan pelannya berhubung pendedahan risiko iklim berwajib oleh institusi kewangan, pada tahun ini.


Perkhidmatan LHDNM Sepanjang Fasa Pertama Pelan Pemulihan Negara

Untuk mendapatkan maklumat terkini, ikuti kami melalui Telegram

Selaras dengan pengumuman kerajaan berkaitan dengan pelanjutan fasa pertama Pelan Pemulihan Negara, Lembaga Hasil Dalam Negeri Malaysia (LHDNM) akan menyediakan beberapa perkhidmatan bantuan kepada golongan yang terkesan.

Perkhidmatan LHDNM yang ditawarkan ialah:

Beroperasi di Pusat Bayaran Kuala Lumpur, Pusat Bayaran Kota Kinabalu dan Pusat Bayaran Kuching seperti yang berikut:

Bayaran Menggunakan Kad Kredit dan Kad Debit:
– Cukai pendapatan dan cukai lain.

Sehubungan dengan itu, soalan lazim berkaitan dengan urusan percukaian dalam tempoh Perintah Kawalan Pergerakan (PKP) 3.0 telah dikemas kini pada 26 Jun 2021 untuk tujuan kemudahan rujukan kepada pelanggan.


Diplomasi Kebudayaan Rancakkan Pengantarabangsaan Bahasa Melayu

Kuala Lumpur – Dewan Bahasa dan Pustaka (DBP) hari ini menerima lawatan Menteri Luar Negeri, YB Dato’ Saifuddin Abdullah bagi membincangkan program kerjasama antara Wisma Putra, DBP dan Institut Terjemahan dan Buku Malaysia (ITBM) dalam usaha mengantarabangsakan bahasa, kesusasteraan dan kebudayaan negara.

Dalam sidang media yang diadakan selepas beliau bermesyuarat bersama-sama DBP dan ITBM, Dato’ Saifuddin Abdullah menekankan peri pentingnya bahasa Melayu diangkat sebagai antara bahasa terbesar dunia yang semakin bertambah jumlah penuturnya pada saban tahun. Oleh itu, beliau berhasrat untuk merancakkan lagi perkembangan bahasa Melayu pada peringkat antarabangsa dengan menjalinkan kerjasama dengan agensi kerajaan dan negara luar.

Maka itu, Kementerian Luar Negeri (KLN) akan memfokuskan promosi Diplomasi Kebudayaan melalui pejabat perwakilan Malaysia di luar negara (Malawakil), menerusi Program Pengantarabangsaan Bahasa dan Persuratan Melayu. Pihak KLN juga telah menubuhkan satu jawatankuasa khas untuk menasihati kementerian dalam hal ehwal diplomasi kebudayaan yang dikenali sebagai Jawatankuasa Kesenian dan Kebudayaan (ARCA). Menurut beliau, program tersebut merupakan kerjasama yang julung-julung kalinya diadakan antara KLN dengan DBP dan ITBM.

Antara usaha yang akan diambil termasuklah mengemas kini kursus bahasa dan budaya Malaysia dengan lebih sistematik khususnya di Malawakil di seluruh  negara. Kelas bimbingan secara kecil-kecilan telah pun bermula di beberapa kedutaan Malaysia di Indonesia, Thailand, China dan Rusia.

Tambah beliau lagi, usaha ini tentunya akan diteruskan dengan lebih sistematik dengan adanya sedikit dana tambahan. Selain itu, Malaysia juga akan menawarkan Kursus Bahasa Melayu kepada pegawai diplomatik negara-negara yang terlibat, yang bakal bertugas di Malaysia. Atase Kebudayaan yang  meliputi soal pendidikan bahasa dan kesusasteraan juga akan ditempatkan di kedutaan-kedutaan utama. Walau bagaimanapun, perkara tersebut memerlukan perbincangan lanjut dengan kementerian lain terlebih dahulu.

Saya berharap pada peringkat kami di KLN, sebelum akhir tahun ini, semua usaha ini akan dapat diselesaikan dan terma rujukan untuk duta-duta dan semua pejabat Malawakil dapat kami sediakan.

Tambah Dato’ Saifuddin Abdullah lagi, sebelum ini pihak DBP telah mengadakan kerjasama dan aktiviti kebahasaan dan persuratan Melayu yang merentas negara. Antaranya termasuklah Majlis Sastera Asia Tenggara (MASTERA), Majlis Bahasa Brunei Darussalam, Indonesia dan Malaysia (MABBIM), dan Majlis Antarabangsa Bahasa Melayu (MABM). Sehubungan dengan itu, beliau mahukan kerjasama itu diperkasakan bagi menyebarluaskan bahasa Melayu pada peringkat antarabangsa.

Cadangan yang diutarakan Dato’ Saifuddin Abdullah mendapat respons positif daripada Pengerusi Lembaga Pengelola DBP, Profesor Datuk Seri Dr. Awang Sariyan, yang menyokong penuh cadangan tersebut sambil menyatakan bahawa pihak DBP akan memberikan kerjasama penuh kepada KLN demi menjayakan hasrat pengantarabangsaan bahasa dan persuratan Melayu.

Yang turut hadir dalam sidang media yang diadakan di Menara DBP ialah Ketua Eksekutif ITBM, Encik Sakri Abdullah, Dr. Ahmad Idham Ahmad (Pegawai Tugas-tugas 1), dan warga pengurusan tertinggi DBP.


Tambahan Masa Pengemukaan Borang Nyata Cukai Susulan Pelanjutan Pelan Pemulihan Negara

Susulan daripada pengumuman pelanjutan fasa pertama Pelan Pemulihan Negara (PPN), Lembaga Hasil Dalam Negeri Malaysia (LHDNM) mengambil inisiatif dengan memberikan kelonggaran bagi tarikh akhir pengemukaan Borang Nyata Cukai untuk beberapa kategori pembayar cukai.

Inisiatif ini diambil sebagai kelonggaran kepada pembayar cukai dan memberikan lebih masa kepada mereka dalam menyediakan dokumen dan maklumat percukaian yang perlu diisytiharkan kepada LHDNM.

Nota: (*) Dari tarikh akhir pengemukaan Borang Nyata Cukai seperti yang termaktub dalam akta berkaitan.

Bagi panduan yang lebih terperinci berkenaan dengan pengemukaan Borang Nyata Cukai dan urusan percukaian sepanjang tempoh Perintah Kawalan Pergerakan (PKP) 3.0 dilaksanakan, pelanggan/pemohon boleh membuat rujukan di portal rasmi LHDNM.
(a) Program Memfail Borang Nyata bagi tahun 2021.
(b) Soalan lazim berkaitan dengan urusan percukaian dalam tempoh PKP 3.0.

Sebarang pertanyaan atau maklum balas berhubung dengan perkara ini, pemohon boleh menyalurkannya melalui:
(a) Hasil Care Line di talian 03-8911 1000 / 603-8911 1100 (Luar Negara);
(b) HASiL Live Chat; dan
(c) Borang maklum balas di laman web LHDNM (Maklum Balas Pelanggan)


Kenanga Investors Lancar Semula Dana Secara Global

Untuk mendapatkan maklumat terkini, ikuti kami melalui Telegram

Dana Kenanga Global Growth dan Dana Kenanga Global Islamic memberikan tarikan kepada pelabur dengan dedahan secara global dan kepelbagaian yang lebih meluas berikutan pengenalan semula dana unit amanahnya.

Kuala Lumpur, 29 Jun 2021 – Kenanga Investors Berhad (Kenanga Investors) mengumumkan pelancaran terhadap kesemua dana unit amanahnya, iaitu Dana Kenanga Global Growth (KGGF) dan Dana Kenanga Global Islamic (KGIF).

“Kami memperkenalkan dana ini dalam pasaran untuk memberikan tahap dedahan global yang lebih besar kepada pelanggan. Dengan melabur di pasaran global, skop akan menjadi lebih meluas dan kita dapat memanfaatkan tren pertumbuhan sekular seperti pendigitalan, kenderaan elektrik, rangkaian 5G, dan juga pemulihan semula dalam pasaran pascapandemik COVID-19.

Indeks saham yang menanda aras dana yang dilancarkan semula, iaitu MSCI ACWI dan DJIM World, juga menunjukkan pertumbuhan yang konsisten sepanjang 10 tahun lalu, meskipun pelbagai kitaran ekonomi dan peristiwa ekonomi berlaku.

Hal ini membuktikan bahawa dedahan global menjana pulangan yang menggalakkan dan menyediakan pelbagai manfaat kepada negara,” jelas Ismitz Matthew De Alwis, Pengarah Eksekutif dan Ketua Pegawai Eksekutif Kenanga Investors.

Dalam hal ini, syarikat menggunakan strategi pelaburan aktif yang menggabungkan analisis pelaburan terhadap syarikat, seperti analisis makro berkaitan dengan negara dan sektor dalam peruntukan aset.

Proses pelaburan adalah konsisten dengan falsafah syarikat untuk membuat pelaburan dalam syarikat yang menjana pertumbuhan perolehan dan memberikan pulangan yang memuaskan kepada modal, selain mengenal pasti syarikat yang terkurang nilai.

Dana tersebut adalah sesuai untuk pelabur yang ingin mendapatkan pertumbuhan modal dalam jangka masa pelaburan sederhana hingga jangka panjang. Jumlah pelaburan minimum awal ialah RM5000 dengan setiap pelaburan tambahan pada nilai RM200 untuk KGGF. Manakala bagi KGIF, RM1000 sebagai jumlah permulaan dengan RM100 bagi setiap pelaburan tambahan.

Layari portal rasmi Kenangan Kenanga Investors Berhad untuk mendapatkan keterangan yang lebih lanjut.


Adaptasi Kerja di Bawah Cengkaman Pandemik

Sehingga penghujung Februari 2021, kira-kira 130 buah negara masih belum menerima bekalan vaksin COVID-19, manakala Malaysia baru memulakan proses vaksinasi kumpulan pertama barisan hadapan dengan lebih daripada 300 000 individu telah menerima dos pertama vaksin setakat minggu kedua bulan Mac.

Pada masa yang sama, Persatuan Perubatan Malaysia dan Persatuan Gabungan Pengamal Perubatan Malaysia senada menyarankan mereka yang sudah menerima vaksin supaya terus mematuhi prosedur operasi standard (SOP) dalam Perintah Kawalan Pergerakan (PKP) seperti penjarakan fizikal, memakai pelitup muka dan mencuci tangan, demi melindungi mereka yang belum menerima vaksin tersebut.

Proses vaksinasi dijangka akan berterusan sehingga tahun 2022 untuk mencapai peratusan yang secukupnya bagi mencapai tahap imuniti kelompok, manakala pada kebiasaan baharu pula memerlukan masa beberapa tahun lagi, namun dijangka tidak mungkin sama seperti dahulu.

Melihat akan vaksin yang dikatakan bukannya penawar ajaib sepenuhnya, masyarakat perlu berusaha ke arah aspek adaptasi bukan sahaja dalam gaya hidup, malah lebih penting lagi dalam amalan kerja. Usahawan, majikan, pekerja dan semua rakyat Malaysia perlu menyesuaikan diri dengan suasana baharu, mencari sumber pendapatan baharu seperti kerja atau perniagaan dalam talian, penghantar barang, e-panggilan (e-hailing), pertanian dan banyak lagi.

Awal Mac 2021, media Singapura melaporkan seorang konduktor opera ternama yang sebelum ini bekerja di Rusia terpaksa pulang ke negara itu untuk menjadi penghantar makanan. Kisah serupa turut didengar di Malaysia dengan kebanyakan golongan profesional atau bergaji tinggi beralih menjadi penghantar makanan, penghantar barang, pemandu e-panggilan atau apa-apa sahaja sumber pendapatan yang ada. Pilihan sama terpaksa dibuat golongan buruh atau golongan yang tidak memiliki pendidikan tinggi selepas dibuang kerja, termasuk juga usahawan dan peniaga yang sudah gulung tikar, demi sesuap nasi untuk keluarga.

Majikan yang masih mampu bertahan juga perlu melihat kepada pilihan jangka panjang bekerja dari rumah yang lebih selamat bagi semua pihak dengan penjimatan kos operasi seperti bil elektrik, air, sewa premis, peralatan, pengangkutan dan lain-lain. Hal ini memerlukan kepercayaan daripada pihak majikan dan diimbangi amanah daripada pekerja.

Bagi mereka yang mempunyai tanah di kampung, walaupun cuma sekangkang kera atau pun menyewa tanah orang, waktu getir inilah masa terbaik untuk mencuba pertanian moden. Baru-baru ini seorang pengguna media sosial berkongsi permulaan berniaga secara kecil-kecilan menanam cili di halaman rumah membolehkan beliau mengumpul modal yang cukup untuk menyewa lot tanah terbiar dan dalam tempoh yang singkat sudah memulakan ladang cili yang membawa pulangan mencecah lima angka sebulan.

Terbukti pertanian secara kecil-kecilan atau sederhana mampu membawa pulangan besar melangkaui jangkaan, asalkan sanggup berusaha dan banyak bersabar. Jika tidak lumayan hasilnya, maka tidak mungkin begitu ramai golongan yang tidak memiliki tanah sendiri mahupun warga asing berterusan menceroboh tanah kerajaan dan hutan tebal seperti di Cameron Highlands semata-mata untuk menanam sayur.

Ada juga individu yang hilang pekerjaan berkongsi pengalaman membina perabot daripada kayu hutan dan papan terpakai sehingga menjadi satu perniagaan berjaya melangkaui pendapatannya ketika makan gaji.

Ada yang menjadi tukang masak dengan menu ringkas seperti kuih-muih, manisan dan nasi goreng bujang sahaja sudah cukup untuk menyara hidup. Semua urusan jual beli dibuat secara dalam talian dan waktu kerjanya juga  fleksibel untuk pulangan lebih besar berbanding dengan kerja pejabat yang menyebabkan mereka berjauhan daripada keluarga sehingga 16 jam setiap hari sebelum ini.

Apa-apa jua bentuk sumber pendapatan ketika negara dilanda wabak penyakit, adaptasi kerja perlu mengambil kira bidang tugas dan sektor pekerjaan kerana satu kaedah atau Prosedur Operasi Standard (SOP) tidak dapat memenuhi keperluan semua sektor industri di Malaysia. Banyak faktor lain turut memainkan peranan termasuk permintaan pelanggan (bagi produk dan perkhidmatan), pusingan modal dan juga nasib. Tiada jaminan apabila bekerja sendiri atau pun makan gaji terlindung daripada impak COVID-19.

Tuntasnya, perkara paling penting dalam situasi mencabar kini ialah keberanian untuk mencuba sesuatu yang baharu dan keluar dari zon selamat demi memastikan kelangsungan hidup  bagi diri sendiri dan juga keluarga.


Khazanah Melantik Mantan Ketua Pegawai Kewangan Kumpulan Maybank sebagai Pengarah Urusan

Untuk mendapatkan maklumat terkini, ikuti kami melalui Telegram

Kuala Lumpur – Baru-baru ini, Khazanah Nasional Berhad (Khazanah) melantik Datuk Amirul Feisal Wan Zahir sebagai Pengarah Urusan Khazanah yang berkuat kuasa pada 16 Julai 2021.

Dalam kenyataan media, Amirul Feisal, 51, bakal menggantikan Datuk Shahril Ridza Ridzuan yang akan melepaskan jawatan tersebut apabila kontraknya tamat kelak bagi menumpukan perhatian kepada usaha peribadi.

Khazanah menjelaskan bahawa Lembaga Pengarah mengalu-alukan pelantikan Amirul Feisal dan yakin bahawa berdasarkan kepakaran dan pengalaman beliau, Khazanah akan terus maju dalam usaha menyampaikan mandat yang diberikan.

“Lembaga Pengarah turut menyampaikan penghargaan kepada Datuk Shahril atas jasa dan sumbangan beliau sepanjang berkhidmat sebagai Pengarah Urusan, terutamanya kejayaan dalam mengetuai pelaksanaan strategi yang telah menyaksikan Khazanah berada pada kedudukan yang kukuh, bahkan mampu mengharungi persekitaran yang mencabar akibat penularan pandemik COVID-19,” jelas beliau dalam kenyataan itu.

Menurut laporan,  Datuk Amirul mempunyai pengalaman banyak dalam sektor kewangan. Antaranya beliau pernah berkhidmat sebagai Ketua Pegawai Kewangan Kumpulan di Malayan Banking Berhad (Maybank); Pengarah Urusan Kumpulan di Chemical Company of Malaysia Berhad (CCM); Naib Presiden Eksekutif, Projek Khas di Permodalan Nasional Berhad (PNB); Pengarah Urusan, Ketua Perbankan Pelaburan di Maybank Investment Bank Berhad; Pengarah Eksekutif di Binafikir Sdn. Bhd. dan banyak lagi.

Amirul Feisal merupakan Ahli Perbankan Bertauliah Institut Bank Berkanun Asia, Ahli Institut Akauntan Malaysia dan Felo Institute of Chartered Accountants England and Wales. Beliau berkelulusan Ijazah Sarjana Muda Sains dalam Ekonomi (Perakaunan dan Kewangan) dari London School of Economics.


Kaunter Perkhidmatan Percukaian LHDNM Mula Beroperasi 1 Julai 2021

Bermula 1 Julai 2021, semua kaunter perkhidmatan percukaian Lembaga Hasil Dalam Negeri Malaysia (LHDNM) di pejabat Cawangan, Pusat Satelit dan Pusat Khidmat Hasil (PKH) mula beroperasi seperti biasa bagi memudahkan urusan.

Waktu operasi kaunter perkhidmatan percukaian ini ialah bermula pukul 8.00 pagi hingga 12.00 tengah hari (berdasarkan hari bekerja di setiap negeri). Para pelanggan perlu membuat janji temu secara dalam talian (e-Janji Temu) sebelum hadir ke kaunter perkhidmatan.

Cara Janji Temu (e-Janji Temu):
1) Layari portal rasmi LHDNM
2) Klik pada menu ‘Hubungi Kami’
3) Klik e-Janji Temu

Dalam hal ini, LHDNM ingin menasihatkan pelanggan yang menghadiri janji temu agar sentiasa mengemaskini Status Risiko COVID-19 pada aplikasi MySejahtera.

Pelanggan juga perlu mematuhi setiap Prosedur Operasi Standard (SOP) yang telah ditetapkan oleh kerajaan bagi mengekang penularan wabak COVID-19.


Hargai Peluang Memilih Kerjaya

Dunia kini dihuni lebih daripada 7.8 bilion orang pada tahun 2020, yakni satu angka yang tidak terjejas walaupun 3.84 juta orang meninggal dunia akibat wabak COVID-19. Dengan kadar kelahiran dijangka menurun daripada 2.5 orang bayi bagi setiap wanita kepada 1.9 kelahiran bagi setiap wanita pada abad ini, perangkaan itu dijangka mencecah 10.9 bilion menjelang penghujung abad ke-21.

Bayangkan dengan jumlah manusia dari pelbagai agama, bangsa dan budaya, pastinya tiada satu, sepuluh mahupun 100 jenis sumber pendapatan sahaja yang sesuai untuk semua. Banyak faktor menjadi penentu sama ada seseorang itu menjadi pekerja makan gaji, peniaga atau usahawan, mahupun cuma menghabiskan harta ibu bapa yang kaya-raya. Kelulusan pendidikan, kecerdasan minda (IQ), kecerdasan emosi (EQ), semangat untuk berusaha, cita-cita mahupun nasib dan keturunan mungkin menjadi penentu.

Dalam konteks Malaysia, secara tradisinya ibu bapa melihat kerjaya hebat seperti doktor, peguam dan jurutera sebagai menjamin masa depan anak-anak. Namun begitu, anjakan paradigma moden kini lebih beralih kepada mendidik anak untuk menjadi usahawan dan mengejar kemewahan, tetapi tidak kurang juga lebih gemar anak-anak mengejar apa-apa jua cita-cita khususnya kerjaya mulia seperti guru, imam masjid, tahfiz, pakar budaya serta bermacam-macam cabang ilmu yang semakin berkembang, asalkan dapat menjalani kehidupan dengan tenang dan gembira.

Kerjaya tradisi masih diletakkan pada kedudukan yang tinggi, tetapi tidak lagi eksklusif sebagai sumber ekonomi terbaik untuk kehidupan dan membina keluarga.

Memasuki tahun ke-64 merdeka, kebanyakan rakyat Malaysia mempunyai pilihan untuk mengejar cita-cita, khususnya bukan berasaskan wang dan kekayaan, malah bebas ke arah yang paling menggembirakan diri atau dapat menyumbang kepada masyarakat dan negara.

Kebanyakan anak muda yang mendapat inspirasi untuk menyelamatkan nyawa menyertai pasukan beruniform. Mereka yang ingin mewariskan ilmu kepada generasi akan datang menjadi warga pendidik – guru tadika, guru sekolah, pensyarah, penyelidik dan ahli akademik. Tidak kurang juga pilihan cabang agama untuk anak-anak menjadi imam, tahfiz, ustaz dan ustazah walaupun ibu bapanya bukan berlatarbelakangkan agama.

Ada yang mengejar kekayaan melalui pelaburan, sektor kewangan dan insurans, mahupun kerjaya berbahaya yang memberikan pulangan lumayan. Begitu juga jika memilih untuk mewarisi kerjaya tradisi keluarga sebagai ahli perniagaan, ahli politik, petani moden dan penternak, ataupun sebagai sukarelawan dalam pelbagai pertubuhan bukan.

Keadaan ini jelas mewujudkan kepelbagaian sumber pendapatan dan kerjaya pilihan yang terbuka luas kepada semua generasi muda. Situasi ini jauh bezanya berbanding dengan zaman awal kemerdekaan yang menyaksikan datuk, nenek serta ibu bapa kepada anak muda sekarang berdepan peluang terhad dalam usaha mencari rezeki untuk diri dan keluarga. Sememangnya, ada juga yang terpaksa menerima apa-apa sahaja peluang kerjaya demi kelangsungan hidup, tetapi tetap mampu berjaya jika sanggup berusaha.

Zaman sudah berubah. Jika dahulu kerjaya tradisi dijulang sebagai “orang hebat dan berjaya”, zaman sekarang kita tidak boleh berterusan melabel dari segi pendapatan dan milikan harta. Status sosial dalam masyarakat, di sekolah, universiti, hubungan ahli keluarga malah dalam mencari jodoh tidak boleh lagi mengutamakan kerjaya dan pendapatan.

Hasil globalisasi dunia dan semangat kapitalis, begitu ramai (bukan semua) berkejaran memburu kemewahan dengan sebilangan daripadanya mencari dari sudut ekonomi gelap – judi, penipuan dan aktiviti jenayah. Melalui media sosial, ada yang tebal rasa malu berkongsi kerjaya yang dilihat “tidak cukup hebat” sementara yang kaya hasil ekonomi gelap tanpa segan silu menayang kemewahan mereka.

Selagi mana sumber pendapatannya halal dan tidak meragukan, usah diajar anak-anak memandang sinis pilihan kerjaya orang lain. Hargailah sumbangan setiap cabang ekonomi kepada keharmonian hidup seluruh rakyat di bumi bertuah ini kerana nilai atau darjat seorang manusia tidak terletak pada wang dan hartanya.